Ўзбекистон 10:20 / 20.02.2020 16384\nДавстатқўм мамлакат ҳудудларидаги марказий деҳқон бозорларида 2020 йил 18 февраль куни кузатув ўтказиб, алоҳида турдаги озиқ-овқат маҳсулотларининг минимал-максимал нархларини келтирди\nМол гўшти (суяксиз гўштидан ташқари) 37 000 сўмдан 57 000 сўмгача (кг)\nКузатув натижасига кўра, 1 кг мол гўштининг (суяксиз гўштидан ташқари) минимал нархи Нукус шаҳрининг «Нукус деҳқон бозори»да қайд этилган (37 000 сўм). Мол гўштининг максимал нархи эса Тошкент шаҳрининг «Миробод деҳқон бозори»да кузатилди (57 000 сўм).\nҚўй гўшти 39 000 сўмдан 68 000 сўмгача (кг)\nҚўй гўштининг минимал нархи кузатув натижасига кўра, Тошкент шаҳрининг «Қўйлиқ деҳқон бозори» ва «Миробод деҳқон бозори»да (39 000 сўм) рўйхатга олинган. Максимал нархи эса Тошкент шаҳрининг «Олой деҳқон бозори» ва «Миробод деҳқон бозори»да (68 000 сўм) кузатилди.\nКартошка 1 200 сўмдан 5 000 сўмгача (кг)\nОлиб борилган кузатув натижаларига кўра, картошканинг минимал нархи Тошкент шаҳрининг «Эски шаҳар деҳқон бозори» ва «Фарҳод деҳқон бозори»да қайд этилган (1 200 сўм). Максимал нархи эса Тошкент шаҳрининг «Олой деҳқон бозори»да (5 000 сўм) қайд этилди.\nПиёз 1 700 сўмдан 4 000 сўмгача (кг)\nКузатув натижасига кўра, пиёз маҳсулотининг минимал нархи Жиззах шаҳрининг «Жиззах марказий деҳқон бозори»да (1 700 сўм) кузатилди. Максимал нархи эса Тошкент шаҳрининг «Олой деҳқон бозори», Урганч шаҳрининг «Урганч марказий деҳқон бозори»да кузатилди (4 000 сўм).\nСабзи маҳсулотининг минимал нархи кузатув натижасига кўра, Нукус шаҳрининг «Нукус деҳқон бозори», Андижон шаҳрининг «Андижон шаҳар марказий деҳқон бозори», Жиззах шаҳрининг «Жиззах марказий деҳқон бозори», Навоий шаҳрининг «Саховат бозори», Наманган шаҳрининг «Наманган чорсу деҳқон универсал бозори», Термиз шаҳрининг «Термиз шаҳар деҳқон озиқ-овқат бозори», «Марказий деҳқон озиқ-овқат бозори», Гулистон шаҳрининг «Гулистон деҳқон бозори», Чирчиқ шаҳрининг «Чирчиқ деҳқон бозори», Фарғона шаҳри «Фарғона шаҳар марказий деҳқон бозори», Урганч шаҳрининг «Урганч марказий деҳқон бозори», Тошкент шаҳрининг «Фарҳод деҳқон бозори»да (1 000 сўм) қайд этилган. Максимал нархи эса Тошкент шаҳрининг «Миробод деҳқон бозори»да (5 000 сўм) кузатилди.\nТухум маҳсулотининг кузатув натижасига кўра, минимал нархи Тошкент шаҳрининг «Эски шаҳар деҳқон бозори» «Фарҳод деҳқон бозори» ва «Қўйлиқ деҳқон бозори»да кузатилди (4 000 сўм). Максимал нархи эса Самарқанд шаҳрининг «Сиёб деҳқон бозори», «Темирйўл деҳқон бозори», «Дамариқ деҳқон бозори» Тошкент шаҳрининг «Эски шаҳар деҳқон бозори», «Олой деҳқон бозори» ва «Миробод деҳқон бозори»да қайд этилган (10 000 сўм).\nКузатув натижаларига кўра, Гуруч маҳсулотининг минимал нархи Нукус шаҳрининг «Нукус деҳқон бозори»да рўйхатга олинган («Нукус» навли гуруч 3 800 сўм). Максимал нарх эса Тошкент шаҳрининг «Миробод деҳқон бозори»да кузатилди («Лазер» навли гуруч 18 000 сўм).\nЎсимлик ёғи 8 000 сўмдан 13 500 сўмгача (1 л)\nЎсимлик ёғи маҳсулотлари кузатув натижасига кўра, минимал нархи Андижон шаҳрининг «Андижон шаҳар марказий деҳқон бозори»да (маҳаллий пахта ёғи 8 000 сўм) кузатилди. Максимал нархи эса Чирчиқ шаҳрининг «Чирчиқ деҳқон бозори» ҳамда Тошкент шаҳрининг «Олой деҳқон бозори», «Фарҳод деҳқон бозори» ва «Миробод деҳқон бозори»да (кунгабоқар ёғи 13 500 сўм) кузатилди.\nШакар маҳсулоти кузатув натижасига кўра, минимал нархи Навоий шаҳрининг «Саховат бозори», Тошкент шаҳрининг «Фарҳод деҳқон бозори», «Миробод деҳқон бозори», «Эски шаҳар деҳқон бозори» ва «Қўйлиқ деҳқон бозори»да (5 500 сўм) кузатилди. Максимал нархи эса Нукус шаҳрининг «Нукус деҳқон бозори», Андижон шаҳрининг «Янгибозор деҳқон бозори» ва «Андижон шаҳар марказий деҳқон бозори», Жиззах шаҳрининг «Жиззах марказий деҳқон бозори» ва «Эски шаҳар деҳқон бозори», Самарқанд шаҳрининг «Сиёб деҳқон бозори», «Темирйўл деҳқон бозори», «Дамариқ деҳқон бозори» ҳамда Тошкент шаҳрининг «Олой деҳқон бозори» ва «Миробод деҳқон бозори»да (6 500 сўм) кузатилди.


Элдор Шомуродов: "Арзимаган нарсалар сабабли ЖЧдан ташқарида қолишга мажбур бўлдик."\n16 ноябрь, 2021, 19:18\nТеглар:Тэмми Абрахам | Элдор Шомуродов | Жозе Моуриньо | Валерий Карпин | Дидье Дрогба | Рома | Вадим Абрамов | Эктор Купер | Самвел Бабаян | Ростов | Бунёдкор | Насаф | Пахтакор\nАгар, лотереяда омад келганида, турнирда узоқроққа боришимиз аниқ эди.\n"Спорт ТВ" канали Римнинг "Рома" жамоаси ҳужумчиси Элдор Шомуродов билан катта интервью ташкил қилди. Суҳбат давомида футболчи "Насаф" ва "Пахтакор" таклифини рад этгани, Абрахам билан рақобати, Италиядаги ҳаёти ҳақидаги барчани қизиқтирган саволларга жавоб бериб ўтди.\nНега "Пахтакор" ёки "Насаф"ни эмас, "Бунёдкор"ни танлаган?\n- Дарҳақиқат, менда "Бунёдкор"дан бошқалардан ҳам таклифлар бор эди. "Қалдирғочлар" сафига Сергей Лушан борлиги сабабли ўтганман. У билан аввал ёшлар жамоасида ишлаганим боис, имкониятлари қай даражада эканлигидан хабарим бор эди.\nАгентларим билан "Ростов"га кўчиб ўтишимдан бир йил аввал шартнома имзолаганман. Яратганга шукр, бу борада менга омад кулиб боқди. Биз улар билан катта йўл аввалида барча режаларимизни бирга тузганмиз. Ҳозир, уларнинг ҳаммаси амалга ошмоқда.\nТерма жамоа Бабаян ва Абрамов давридаги икки хил натижаси ҳақида\n- Мени МТЖдаги дебютим Самвел Бабаян даврига тўғри келади. Ҳақиқатан ҳам, ўша йилги саралаш босқичида жуда яхши иштирок этган эдик. Якунда эса, арзимаган нарсалар сабабли ЖЧдан ташқарида қолишга мажбур бўлдик.\nЭктор Купер билан Осиё Кубогида тўп сурдик. Афсуски, Австралияга қарши плей-офф баҳсида пенальтилар сериясида енгилдик. Агар, лотереяда омад келганида, турнирда узоқроққа боришимиз аниқ эди.\nКейин, Вадим Абрамов жамоа постини қабул қилиб олди. Бу даврга келиб, шу кунга қадар терманинг суяги ҳисобланган барча фаолиятини якунлаган эди. Натижада, жамоавий ўйинимиз йўқолиб қолди. Бу эса, натижаларга таъсир кўрсатди.\nАбрамовнинг иккинчи бор терма жамоа постини қабул қилишини хато қарор, деб ҳисобламайман. Агар саралашнинг 3-босқичига йўл олганимизда, менга бу саволни бермаган бўлар эдингиз. Пандемия ҳам воқеаларга таъсир кўрсатди.\nҲозирги мураббийимиз Сречко Катанец эса, ўзгача услубга эга. Унинг машғулот ўтказиш услуби европалик мураббийларникига ўхшаб кетади. Шунга қарамай, ҳозирги терма жамоа қайтадан тузилмоқда. Шу боис, унга вақт керак, деб ҳисоблайман.\nТерма жамоа ҳужум чизиғидаги рақобат ҳақида\n- Бу ерда барчадан бир хил нарса талаб қилинади. Жамоага чақирилаётган футболчиларнинг ҳар доим ҳар хил эканлигини ҳисобга олсак, ҳеч кимни алоҳида кўрсата олмайман. Мураббий ўзи истаган ўйинни қуриши учун кўплаб янги қарорлар қабул қилиши мумкин. Биз бир оила бўлиб, уни ҳурмат қилишимиз керак. Натижа учун барча жавоб бериши лозим.\n"Рома"даги асосий таркиб учун кураш ҳақида\n- Абрахам кучли ҳужумчи. У "Рома"га қадар "Челси"да ҳам ишончли тўп тепган. У билан машғулотларда бирга ишлаш завқ беряпти.\n"Венеция" билан ўйинда иккимиз асосий таркибда тўп сурдик. Шунга қарамай, буни кутилмаган қарор, демаган бўлар эдим. Мураббий ҳар бир учрашувга ўзгача ёндашади. Бу ҳам унинг синаб кўрмоқчи бўлган схемаларидан бири.\nРақобатчим бўлишига қарамай, у билан тандемда яхши ҳаракат қилдик. Аслида, бу муҳим эмас. Асосийси, жамоамизнинг ғалабаси. "Рома" соврин ютиши биз учун асосий мақсад. Барча ўз менини кўрсатмаслиги шарт.\nМоуриньо бошқача мураббийми?\nДарҳақиқат, Жозе бошқа мутахассислардан кескин фарқ қилади. У ҳиссиётларини яшириб ўтирмайди. Учрашув давомида ва ундан кейин кескин ҳаракат қилиши ҳамда фикр билдириши нормал ҳолат. У билан майдондан ташқарида кўп гаплашмасам ҳам, машғулотларда суҳбатлашиб тураман.\n"Рома"нинг бу мавсумдаги мақсади ҳақида\n- Биринчи навбатда, ички биринчиликда муваффақиятли иштирок этиш. Режага кўра, лигани кучли тўртликда якунлашимиз шарт. Бунинг учун бизда барча имконият мавжуд. Бу ҳақда Моуриньонинг ўзи ҳам бир неча бор таъкидлаб ўтди.\n- "Рома" ёки "Челси"?\n- Кино .\n- Хет-трик, аммо мағлубият ёки голсиз ўйин ва жамоа ғалабаси?\n- Мураббий сифатида Абрахам ёки Шомуродов?


8 апрель 2020, 13:41\nForbes 2020 йилнинг энг бой аёллари рўйхатини эълон қилди. Уни Walmart меросхўри Элис Уолтон бошқармоқда. Рўйхатдан 22 ёшли модель, Amazon асосчисининг собиқ рафиқаси ва бошқалар ҳам ўрин олган.\n8 апрель 2020, 12:48\n7 апрель 2020, 18:41\n7 апрель 2020, 14:22\nХитойда бир кун давомида коронавирус туфайли бирорта ҳам ўлим қайд этилмади. Барча COVID-19 ҳолатлари чет элдан келган фуқароларда аниқланди.\n7 апрель 2020, 12:12\n7 апрель 2020, 00:40\nБорис Жонсон интенсив терапия бўлимига ўтказилди\nКоронавирус инфекцияси аниқланган Буюк Британия бош вазири Борис Жонсон саломатлиги оғирлашганлиги боис интенсив терапия бўлимига ўтказилди.\n6 апрель 2020, 20:19\n6 апрель 2020, 18:37\nЯпонияда коронавирус сабабли фавқулодда ҳолат жорий этилиши кутилмоқда\nЯпонияда коронавирус туфайли фавқулодда ҳолат жорий этилиши кутилмоқда. Ҳукумат коронавирус инфекциясини тўхтатиш учун 1 трлн долларлик рағбатлантириш дастурини қабул қилишни режалаштирмоқда.\n6 апрель 2020, 15:04\nКарантин сабабли Хитойда ажрашишлар сони кескин ошмоқда\nХитойда карантин тугаганидан кейин ажрашиш бўйича мурожаатлар сони кескин ошган. Баъзи провинцияларда уйдаги зўравонлик ҳолатларининг кўпайгани айтилмоқда.\n6 апрель 2020, 13:31\nБорис Жонсон коронавирус аломатлари йўқолмаганлиги сабабли касалхонага ётқизилди\nБуюк Британия бош вазири Борис Жонсон 5 апрель куни коронавирус инфекциясининг аломатлари йўқолмаганлиги учун касалхонага ётқизилди. Унинг шифокори бу ҳолатни «эҳтиёт чораси» деб атамоқда.\n4 апрель 2020, 21:29\n3 апрель 2020, 12:40\n3 апрель 2020, 11:43\nЎзбекистон Афғонистон раҳбариятининг инклюзив музокара жамоасини шакллантириш тўғрисидаги келишувини олқишлади. Аввалроқ президент Ашраф Ғани ва унинг сиёсий рақиби Абдуллоҳ Абдуллоҳ ўртасидаги келишмовчиликлар сабабли Толибон билан ўзаро келишув ва маҳбус алмашуви бўйича музокаралар қолдирилган эди.\n1 апрель 2020, 17:43\nҚирғизистонда коронавирусга қарши кураш бўйича чора-тадбирлар қониқарсиз ташкиллаштирилганлиги учун бош вазирнинг ўринбосари Олтиной Омурбекова ва Соғлиқни сақлаш вазири Космосбек Чолпонбаев ўз лавозимларидан озод этилди.\n1 апрель 2020, 14:14\nGM, Ford, Tesla ва бир қатор йирик АҚШ компаниялари COVID-19 коронавирус инфекциясига чалинган беморлар учун сунъий нафас ускуналари ишлаб чиқаришни режалаштирмоқда.\nГонконг университети олимлари COVID-19 коронавируси қайси даражада фаол бўлиши ва неча даражада ўз кучини йўқотишини аниқлади. Бундан ташқари, вируснинг пластик ва пўлат юзаларда қанча муддат сақланиши маълум бўлди.


12-05-2016 | 17:55\nZAMIN.UZ / Жамият / 12 Май 2016 года1 233\nНью-Йоркдаги Таймс майдонида 65 ёшли куёв ва 12 яшар келиннинг тўй фотосессияси уюштирилди. Келин ва куёвнинг ёши ўртасидаги фарқни ҳазм қилолмаган йўловчи ва сайёҳлар бевосита фотосессия жараёнини бузишга жазм этишди.Айни таълим олиш ёшида бўлган 12 яшарли “келин”нинг тушкун қиёфада куёв билан фотоссеясига тушишига йўловчи ва сайёҳлар жим қараб туролмади. Вояга етмаган қизчанинг нигоҳида қўрқув ва ғамгинликни пайқаган йўловчилар бевосита фотосессия жараёнини бузиб, келинни куёвдан ажратиб олишга уринди. Кимдир куёвни “агар қизчага уйланса, полиция чақириш” билан қўрқитган бўлса, айримлар қизчадан 65 ёшли чолга ўз розилиги билан турмушга чиқяпдими йўқми, сўрашарди. Видеороликда сайёҳларнинг кетма-кет саволга тутишидан қўрқиб кетган қизча бошини эгиб олди. Атрофдагилардан бири 65 ёшли чолни сўроққа тутиб, уни чалғитган бўлса, биров келиннинг қўлидан тутиб, уни воқеа жойидан олиб кета бошлади. Бир сўз билан айтганда “номуносиб жуфтлик” кўпчиликнинг ҳайрати ва ғазабига сабаб бўлди.Энг қизиғи, бу тўй ҳақиқий эмасди. Яъни ушбу видеоролик аввалдан уюштирилган бўлиб, бу орқали блогер Коби Персин дунёнинг баъзи мамлакатларида айни таълим олиш ёшида бўлган, вояга етмаган қизларнинг эрта турмушга бериш ҳолатига атрофдагилар қандай муносабат билдириши мумкинлигини аниқламоқчи бўлди. Эслатиб ўтамиз, 2014 йилда Норвегияда худди шунга ўхшаш мавзу кўтарилиб, 12 яшарли Теа исмли қизча ўз блогида 37 ёшли эркакка турмушга чиқаётгани, мактабга бориш ташвишидан қутилганлиги ҳақида ёзади. Кейинчалик кўпчиликнинг муҳокамасига сабаб бўлган ушбу Теанинг блоги Норвегиядаги Plan Norway - “Номуносиб никоҳ”га қарши кураш компанияси томонидан уюштирилганлиги маълум бўлади, дейилади "Кун" нашрида. Маълумотларга кўра, дунёнинг Баҳрайн, Уругвай (12 ёш), Коста-Рика, Багама ороллари, Доминикана Республикаси, Иордания, Словения, Колумбия(12 ёш), Суринам ва Жанубий Африка, Куба, Гватемала ва Венесуела (15 ёш) каби айрим мамлакатларида эрта турмушга чиқиш қонун билан кафолатланган. АҚШнинг қуйидаги штатларида ҳам қизлар ота-онасининг розилиги билан эрта турмушга чиқиши мумкин: Миссури, Миссисипи, Жоржия, Айдахо (15 ёшда), Техасда (14 ёш), Нью-Гэмпшир (13 ёш), Массачусетс(12 ёш).


Роберт Хайнлайн. Муваффақиятли операция (ҳикоя) | www.ziyouz.uz\nБош саҳифа Жаҳон насри онлайн антологиясиРоберт Хайнлайн (1907-1988; АҚШ)Роберт Хайнлайн. Муваффақиятли операция (ҳикоя)\nРоберт Хайнлайн. Муваффақиятли операция (ҳикоя)\nЧоп этилган 13.10.2015 МуаллифZiyouz.uz\nШтаб доктори қайсарлик билан ўз гапида туриб олди. “Сер, агар ҳаётингиз хавф остида қолса мен бу ишни қилмайман. Юртимизда доктор Ленсдан бошқа қалқонсимон безни кўчириб ўтказиш операциясини қиладиган жарроҳ йўқ.”\n“Сиз операция қиласиз!”\nШифокор бошини чайқади. “Ўлиб қолишингиз мумкин, раис жаноблари. Бу борада менинг тажрибам етарли эмас.”\nРаис ҳамма жойни остун устун қилиб ташлади. Аёлларга ўхшаб жазаваси тутиб ўзини қўйишга жой тополмасди. Ниҳоят у таслим бўлди.\n“Уни бу ерга олиб келинглар” деб буюрди.\nДоктор Ленс раисни диққат билан текшириб кўрди. “ Хўш кўрдим, Мен бу операцияни қиламан. Тўлови қанча бўлади? деб сўради у.\n“Тўлов?” ҳайратланиб қаради раис. “Сен ифлос чўчқасан. Ахир сенга гуноҳларингни ювиш учун имкон бериляптику!” Доктор қошларини учирди. “Буни мендан бошқа биров қила олмаслигини яхши биласиз. Шубҳасиз менинг ишим жуда қиммат туради.\n“Ўз билганингдан қолмайсан! Агар озгина сахийлик қилсанг тирик қоласан.”\n“Шундай бўлса ҳам мен ҳаққимни олмагунча операция қилмайман.” “Сенга тирик қоласан деяпман” бу сафар пўписа қилиб гапирди раис.\n“Оиланг борлигидан хабарим бор”\nЛенс лабини тишлади. Эмма… улар унинг хотини Эмма ва кичкина қизчаси Роузга шикаст етказишлари мумкин. Лекин у жасур бўлиши керак. У оиласи учун ҳамма нарсага тайёр. “ Улар ўлимдан қўрқишмайди” деб жавоб берди Ленс қатъийлик билан, “кейин ҳам, ҳозир ҳам” . Раис Ленсни соатлаб тутқунликда ушлаб турса ҳам у фикрини ўзгартирмади. У бардошлиликни онасидан ўрганган эди.\n“Нима истайсан?” деди Раис ниҳоят тақдирга тан бериб.\n“Ўзим ва оилам учун пасспорт.”\n“Яхши, тўрт томонинг қибла!”\n“Ўз тақдиримни ўз қўлимга топширасиз”\n“Операция қилмасимдан олдиндан олтин тўлайсиз.”\nЎзига бино қўйган аҳмоқ! Операциядан сўнг бошқа томонга ўзгарасан деб умид қиламан.\n“Ҳа, шунингдек операцияни хориждаги касалхонада қиламан.”\n“Буни талаб қиламан!”\nЛенс жавобсиз кўзлари билан тўғридаги хонага термилди. Раис унинг юзига зарб билан туширди. Доктор жон ҳолатда ўзини олиб қочди бироқ улгурмади…\n“У билан бирга боришни истайсанми, Самуел?” деб сўради раис.\n“Албатта, доктор” деди ёшроқ бир эркак доктор Ленсга қўрқув билан қарар экан.\n“Тузалиб кетишингизга кафолат бера олмайман. Раиснинг қалқонсимон бези хасталанган. Сизникини олиб унга ўтказадиган бўлсак бунга дош бера олмаслигингиз мумкин.”\n“Буни биламан, лекин мен бу лаънати консентратсион лагердан тезроқ кетмоқчиман!”\n“Ҳа, албатта сиз ҳақсиз. Агар тузалиб кетсангиз озод бўласиз. Тузалгунингизча сизга ўзиб ғамхўрлик қиламан.\nСамуел кулди. “Конслагерлар йўқ мамлакатларда касал бўлсанг ҳам хурсанд бўлсанг керак!”\n“Хўп майли, қани бошладик унда.”\nУлар хонанинг охиридаги асабий гуруҳ олдига қайтишди. Ташқарида эса аскарлар маошидан доҳийнинг операцияси учун пул йиғилаётган эди. Бир соат йигирма дақиқадан сўнг Ленс сўнгги асбобини қўяр экан ёрдамчи жарроҳларга “бўлди” деб бош қимирлатди ва қўлқопларини еча бошлади. Хонадан чиқишдан олдин у икки беморга бир қараб қўйди.\nКейинги куни доктор Ленс биринчи классдаги меҳмонхонага кўчиб ўтган рафиқаси ва қизчасини кўриб касалхонага қайтиб келди. У касалхона қабулхонасига келиб Самуелнинг аҳволи ҳақида сўради. Қабулхонадаги ходимнинг боши қотиб унга қаради. “ У бу ерда эмас” деди у.\n“Бу ерда эмас?”\n“У Жаноби олийлари билан бирга мамлакатингизга қайтиб кетди.”\nЛенс тортишиб ўтирмади. Айёрлик маълум бўлди, энди бечора Самуелга ёрдам беришга кеч эди. Доктор Ленс ўзи ва оиласига ҳам Самуелга қилингани каби бешавқат адолатсизлик қилинмагани учун Яратганга шукроналар келтирди. Ходим билан хайрлашиб индамачиқиб кетди.\nБу орада раис жаноблари ҳушига келди. Операция якунланди! У тирик! У энди яшайди! У пайпаслаб қўнғироқни қидириб топди, аста секин кўзларини очиб хонани кўздан кечира бошлади. Бу Доҳий ётадиган хонага ўхшамайди. Унинг жаҳли чиқа бошлади. У кир бўлиб ётган шифтга, чанг босиб ётган полга нафрат билан қаради. Кроватнику айтмаса ҳам бўлади, болалар кроватидан ҳам кичкина. “Ким бор?” деб бақирди раис. Унинг севимли корпусининг формасини кийган бир аскар кириб келди.\n“Қаерда юрибсан ярамас чўчқа!” деб ўшқирди раис. Доҳий сенга мурожаат қилганида чест бер! деб яна бақирди раис. Аскар эсанкираб қолди. У кроват томонга юриб борди ва қаддини ростлаб, ўнг қўли билан чест берди. Унинг қўлида резина таёқ (дубинка) бор эди. “Доҳийда Салом! деб бақирди у ва резина таёқ билан раисни юзига туширди.\nШовқинни эшитган бошқа аскар хонага кирганида биринчи аскар кулаётган эди. “ Нима гап Жон?” У доҳийнинг қонаб кетган юзига бепарволик билан қаради. “Уни танимадингми?” деб у шеригини ёнига тортди ва аста пичирлади.\nШеригининг кўзлари катта катта бўлиб кетди ва тиржайди. “Шунақами? Улар уни тузалишини истамайдими? Яхши, бугун эрталаб яхшигина машқ қилгандим.” “Кетдик Фетсни олиб келамиз унда доим ажойиб ғоялар бўлади.”\n“Яхши фикр.” У эшик олдига бориб қичқирди, “Эй Фетс!”\nФашист доҳий бир одамни қурбон қилиб, катта пул эвазига бўлса ҳам жонини сақлаб қолишга интилди лекин охир оқибат барибир ўз ҳалокатини топди.\nИнглиз тилидан Феруз Зиёдуллаев таржимаси\n“7х7” газетаси 2014-йил, 24-июл сони\nРукнларРоберт Хайнлайн (1907-1988; АҚШ)\n← Аввалги Аввалги Ги де Мопассан. Алвидо! (ҳикоя)\nКейинги → Кейинги: Маҳмуд Ҳасаний. Ўтмишда табобат асарлари қайси усулда ёзилган?


Ходима бола парваришлаш таътилидан қачон ишга чиқиши мумкин? – nuqtai nazar\n24.09.2019 Бепул юридик ёрдам, Инсон ҳуқуқлари, Мурожаатни жўнатиш1 764\nМ. Умарова, Андижон шаҳри.\nМеҳнат кодексининг 234-моддасига мувофиқ, ҳомиладорлик ва туғиш таътили тугаганидан кейин аёлнинг хоҳишига кўра, бола 2 ёшга тўлгунга қадар парваришлаш учун, ана шу даврда қонун ҳужжатларида белгиланган тартибда нафақа тўланган ҳолда, таътил берилади.\nМазкур таътилдан боланинг отаси, бувиси, буваси ёки болани амалда парваришлаётган бошқа қариндошлари ҳам тўлиқ ёки уни қисмларга бўлиб фойдаланишлари мумкин.\nДемак, келтириб ўтилган нормалар мазмунидан хулоса қилса бўладики, аёлнинг хоҳишига кўра, бу таътилни берилишини сўраб мурожаат этиши, ўз қарорини ўзгартириши ва шу давр мобайнида исталган вақтда таътилдан умуман воз кечиб ишга чиқиши мумкин.\nЯна шуни назарда тутиш керакки, бола 2 ёшга тўлгач, аёлнинг хоҳишига кўра иш берувчи унга бола 3 ёшга тўлгунга қадар иш ҳақи сақланмаган ҳолда таътил бериши шарт (МКнинг 234-модда 2-қисми).\nСаволга ҳуқуқшунос Камолиддин Тилябоев жавоб берди.


Соғлом авлод учун » Зарафшон шаҳри ҳокимлиги расмий веб-сайти\nАСОСИЙ » ШАҲРИМИЗ ЯНГИЛИКЛАРИ » Соғлом авлод учун\n5-06-2018, 22:56 admin 176 0\nШу куни муассасадаги Болалар, чақалоқлар, юқумли касалликлар, жарроҳлик бўлимларидаги 42 нафар болага 3-ТСҚ бош шифокори Умар Турсунов, касаба уюшмаси қўмитаси раиси Фируза Джураева, “Соғлом авлод учун” халқаро хайрия жамғармаси шаҳар бўлими бошлиғи Салим Ортиқов кичкинтойларга байрам тилакларини билдиришди.\nАслида ўсиб келаётган ёш авлодни ҳимоя қилиш замирида ҳаётни, унинг\nдавомийлигини асраб-авайлаш ётади, - дейди “Соғлом авлод учун” хайрия жамғармаси шаҳар бўлими раиси С.Ортиқов. – Зеро, соғлом авлод соғлом миллат демакдир. Шу сабабли ҳафталик давомида кўплаб хайрия, маданий-маърифий тадбирларни режалаштирганмиз.\nБолажонлар ҳам миннатдорчилик сифатида шеърлар айтишди. Ота-оналар ўз дил изҳорларини билдиришди.\nФарзандим Умиджон билан ўн кундан буён 3-ТСҚ Болалар бўлимида\nдаволанаяпмиз, - дейди Дилобар Сайфиддинова. – Бугун “Соғлом авлод учун” халқаро хайрия жамғармаси шаҳар бўлими томонидан эсдалик совғалари топширилиши болажонларимиз қаторида биз оналарни ҳам қувонтирди. Фарзандларимиз ҳеч қачон касал бўлмасин.


ТУРИЗМ: Қаерда чанғи учса бўлади?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ТУРИЗМ: Қаерда чанғи учса бўлади?\t11:50, 13 февраль 2016\t«2016 йилда Ўзбьекистонда тоғ-чанғи курорти қурилар экан. Айнан қаерда қурилади?\nМ. Квон, Навоий.\n«Ўзбектуризм» матбуот хизмати жавоб беради:\n- Янги, тоғ-чанғи қурорти Қашқадарё вилояти Китоб туманининг Мингчинор қишлоғи ҳудудида қурилиши режалаштирилган. Мазкур курорт меҳмонхоналар, дор йўллари, тажрибали чанғичилар учун махсус трассаларни ўз ичига олади. Миришкор туманидаги Ачинкўл кўли яқинида ҳам меҳмонхона, ўтовлар, сув ҳавзаларини ўз ичига олган дам олиш маскани қурилиши кўзда тутилган. Кўл бўйида балиқ овлаш, моторли қайиқларни ижарага олиш ва бошқа кўплаб сув саёҳатларини амалга ошириш мумкин. Ҳозирда сармоядорларни жалб ишлари давом этаётир.


“Биз ҳаммамиз у ерга кирдик”, дейди Саудия Арабистони қироли Салмоннинг рухсати билан Каъбага кирган Евкуров ўзининг Instagram саҳифасида.\nИнгушетия раҳбари намозларида делегациянинг бошқа аъзолари билан бирга Яратгандан халқи учун соғлик-омонлик, давлат учун тинчлик ва барқарорлик ҳамда Ингушетия ва Россиянинг ривожини сўраганлигини таъкидлади.\nСаудия Арабистонига ташриф доирасида Евкуров кичик хаж – Умрани адо этди. Шунингдек, у Ал-Ҳарамда жума намозида қатнашди ва бу улуғвор масжиднинг имомларидан бири Холид Ал-Ғамади билан учрашди.\nЕвкуров Хаж ибодатига биринчи марта 2014 йили борган эди.\n« Католик кардинали: мусулмонлардан ўрганадиган нарсамиз кўп!\t“Йил имоми- 2016” кўрик танлови ғолиблари тақдирланди »


Хитой матбуоти тараққиётининг сири нимада? - Халқ сўзи\n12:06 15 Ноябрь 2018 Дунё\nОмонулла ФАЙЗИЕВ, Пекин, “Халқ сўзи“. Бугун Хитой Халқ Республикаси илғор ғоя ва ташаббуслари билан халқаро майдонда алоҳида эътироф этилмоқда. Масалан, “Бир макон, бир йўл” каби узоқ муддатга мўлжалланган йирик лойиҳалар унинг бошқа давлатлар билан муносабатларини мустаҳкамлашда муҳим омил бўлаётир. Жумладан, Ўзбекистон ва Хитой ўртасидаги алоқалар ўзаро ишонч ҳамда дўстлик тамойиллари асосида, барча йўналишда кенгайиб бораётгани диққатга сазовордир.\n“ОАВ мияси”, виртуал телебошловчи, томда боғ...\n“Синьхуа” нафақат Хитойда, балки дунёда ҳам энг йирик халқаро ахборот агентликлари орасида етакчи ўринлардан бирини эгаллайди. У ҳозир Ўрта Шарқ, Осиё-Тинч океани минтақаси, Лотин Америкаси ва Африка ҳудудларида бош бошқармаларига, шунингдек, дунёнинг турли мамлакатларида бўлимларига эга. Хитойнинг барча ҳудудида мухбирлар пунктлари мавжуд.\n...Бугунги матбуот келажак учун тарих, муҳим манбадир. Яна бир жиҳати, чинликлар мутолаага, матбуотга алоҳида эътибор беришади. Кўча-кўйда газета дўконлари кўп. Аҳоли бу ерда бир қанча нашрларни мунтазам равишда харид қилади. Почта хизмати ҳам самарали йўлга қўйилганки, ўқувчи обуна бўлган газета, у бир кунда икки маҳал, яъни кундузги ва кечки сонлари чиқишига қарамай, тезкорликда етказиб берилади.


Кислород баллонлари қайси ҳолатларда хавф туғдиради? — OLMALIQ HAYOTI\nКислород баллонлари қайси ҳолатларда хавф туғдиради?\nКислород баллонларидан фойдаланиш қачон хавфли бўлиши мумкин? Табиатда кислород ҳидсиз, таъмсиз ва рангсиз газ ҳисобланади. Кислород ўз-ўзидан алангаланиш хусусиятига эга эмас, лекин у кучли оксидловчидир. Ёнувчан моддаларнинг ёнувчанлигини ошириб юборади. Шунинг учун ҳам юқори босим остида бўладиган кислород баллонлари бор жойда ёнғин ва портлаш хавфи юқори бўлади.\nКислород баллонларидан фойдаланишда айрим эҳтиёт чоралари кўрилсагина, уни ишлатиш хавфсиздир. Шу билан бирга, уларга эҳтиётсизлик билан муносабатда бўлиш ёнғин, портлаш ва бошқа салбий оқибатларга олиб келиши мумкин.\nКислород баллони портлаганда бўлакларга парчаланиб кетади. Ёнғин чиқиши хавфини олдини олиш, бахтсиз ҳодисаларни бартараф этиш учун кислород баллони сақланадиган ҳар қандай хонада бирламчи ёнғин ўчириш воситалари бўлиши керак.\nКислород баллони билан ишлашда қўллар тоза (крем ва бошқа мойлардан тозаланган) бўлиши керак. Қўлларни спирт билан артиш мумкин эмас.\nКислород баллони билан боғлиқ фавқулодда ҳолатларни одини олиш мақсадида Олмалиқ КМК АЖ ишлаб чиқариш жабҳаларида, объектларда ёнғин хавфсизлигини таъминлашни ташкил этиш бўлими ходимлари қатъий тартибларда назорат текширувларини олиб боришмоқда. Куни кеча ўтказилган навбатдаги текширувларда Мис бойитиш фабрикасининг “Янчиш ва флотациялаш бўлими” кислород баллонлари кўздан кечирилди ва аниқланган камчиликлар зудлик билан бартараф этилди. Шунингдек, ишчи-хизматчиларга кислород баллонларидан йўриқномалар асосида тўғри фойдаланиш, қоидабузарликлар оқибатида келиб чиқадиган салбий оқибатлар тўғрисида тушунтириш ишлари олиб борилди.\n110 нафар ходимга 9 288 000 сўм жарима


Ким банкрот? | NORMA.UZ\nМиллий қонунчилигимизда банкрот сўзининг тушунчаси ва белгилари, жисмоний ва юридик шахснинг банкрот деб тан олиниш шартлари ва тартиби “Банкротлик тўғрисида”ги (1994 йил 5 майдаги ЎРҚ-1054-XII-сон) Қонунда ўз аксини топган. Аммо “банкрот” сўзининг асл маъноси нима, у қаердан, қандай келиб чиққан? Қуйида шу саволга жавоб излаймиз.\nБир неча асрлар муқаддам бутун дунёда бир мамлакат тангаларини бошқалариникига алмаштириш билан шуғулланувчи махсус одамлар фаолият юритган. Бу одамларни саррофлар деб аташган, уларнинг фаолияти ўз йўналиши бўйича бугунги замонавий валюта пунктлари иши билан деярли айни эди.\nСаррофлар бозорларда, йирик савдо майдонларида ёки йирик порт шаҳарларнинг денгизи қирғоғида савдо қилишарди. Саррофлар одатда мустақил равишда ишни бошлаши учун аввало тажриба орттириши талаб этилган. Чунки улар турли мамлакатлар тангаларини танишлари, сохтасини ҳақиқийсидан ажрата олиши, қолаверса, валюталарнинг ўзаро қиймати ва нисбатларини яхши билиши керак эди.\nУ замонларда бойлар ўз бойликларини бажонидил саррофларга ишониб топшириб қўйишар, аксарият қисмини уларда сақлашар эди. Чунки узоқ сафарга отланганда уларни ўзи билан бирга олиб юриш хавфли, саррофларнинг эса хизмати беминнатгина. Сарроф топширилган пуллар эвазига ҳужжат берар, кейинги портда ёки бозорда бошқа саррофдан арзимаган фоиз эвазига уни нақдлаб олиш муаммо туғдирмасди.\nКейинчалик ғарбда саррофларни “банкир” деб атай бошлашди. У итальян тилидаги “banco», яъни сарроф навбатдаги битимни кутиб ўтирадиган “ўриндиқ” сўзидан келиб чиққан эди. Кейинчалик мазкур сўз маблағларни жалб этиб, фоиз эвазига пул ажратадиган, сирасини олганда саррофларнинг вазифасини бажарадиган муассаса — “банк” тушунчаси учун негиз ролини ўтаган.\nСаррофлар орасида қаллоб, фирибгарлари ҳам кўп учраган. Улар пулларни ҳақиқий курсидан анча паст нархда сотиши, ё бўлмаса, сохта тангаларни тиқиштириб юбориши ҳам ҳеч гап эмас эди. Аммо маҳаллий аҳоли бундайларни аниқласа, дарров танобини тортиб қўярди. Товламачини иш жойидан қувғин қилишар, унинг ўриндиғини эса оломоннинг кўз ўнгида синдириб, парчалашарди. “Банкрот” сўзи шундан келиб чиққан, яъни “banca rotta” — “синган ўриндиқ” маъносини билдиради.


Қозоғистонда йўловчи самолёт ҳалокатга учради. Қурбонлар...\n27.12.2019 09:10 0 3270\nБугун, эрта тонгда, маҳаллий вақт билан соат 07:22да самолёт учиб кетиш чоғида баландликни йўқотган ва бетон тўсиқни бузиб ўтиб, икки қаватли бинога бориб урилган. Ҳалокат чоғида ёнғин келиб чиқмагани хабар қилинмоқда.\nЎша вақтнинг ўзидаёқ тезкорлик билан қутқарув ишлари бошланиб кетган. Бир соат аввалги хабарларга кўра 7 киши вафот этгани айтилмоқда. Махсус комиссия томонидан ҳалокат сабаблари ўрганилмоқда.\nҲалокат вақтида самолёт бортида 95 йўловчи ва 5 нафар экипаж ходимлари бўлган.


Батаҳқиқ, Биз Бани Исроилдан мийсоқ–аҳднома олдик ва уларга Пайғамбарлар юбордик. Ҳар қачон уларнинг ҳавои нафсларига тўғри келмайдиган нарса келтирган Пайғамбарни: бир гуруҳларини ёлғончи дедилар, бир гуруҳларини ўлдирдилар.\nУлар, ҳеч қандай синов бўлмайди, деб кўру кар бўлиб олдилар. Сўнгра Аллоҳ уларни кечирди. Кейин улардан кўплари яна кўру кар бўлиб олдилар. Аллоҳ уларнинг қилаётганини кўрувчи зотдир. (Яҳудийларнинг синов, ҳисоб-китоб бўлишига иймонлари йўқ эди. Улар шундай ўтиб кетишларига, амалларининг сарҳисобини бермасликларига қаттиқ ишонардилар. Бундай ботил ишонч уларни кўру кар қилиб қўйган эди. Кўзлари ўнгида рўй бериб турган ҳодисалардан ибрат олмасдилар. Қулоқлари билан эшитаётган нарсалар ҳам уларга таъсир қилмас эди. Ҳеч қандай синов, ҳисоб-китоб бўлмайди, деб қаттиқ ишонишлари уларни шу ҳолга олиб келганди.)\nАллоҳ, албатта, Масиҳ ибн Марямдир, деганлар кофир бўлдилар. Масиҳ ибн Марям эса: «Менинг Роббим ва сизнинг Роббингиз Аллоҳга ибодат қилинг. Ким Аллоҳга ширк келтирса, албатта, Аллоҳ унга жаннатни ҳаром қиладир ва унинг турар жойи дўзах бўладир. Ва золимларга нусрат берувчилар йўқдир», деди.\nАллоҳ, учтанинг учинчисидир, деганлар, батаҳқиқ, кофир бўлдилар. Ягона илоҳдан ўзга ҳеч қандай илоҳ йўқ! Агар айтаётганларидан қайтмасалар, улардан куфр келтирганларини аламли азоб тутадир. (Насроний динидагиларнинг мантиқсиз, ўзлари ўйлаб чиқарган, ҳақиқий диний таълимотни бузиб кўрсатадиган ақидаларидан бири ушбу оятда муҳокама қилинмоқда. Улар: «Аллоҳнинг табиати бир-бирига тенг учта кўринишдан–Ота худо, ўғил худо ва муқаддас руҳдан иборатдир. Ўғил худо, яъни, Ийсо воситаси ила бутун махлуқот Ота худога улашади. Ўғил худога фидо қилинганлик, Муқаддас руҳга «тозалаш» нисбати берилади», дейдилар. Шу билан бирга, ўзларини тавҳид ақидасида деб даъво қиладилар.)\nАллоҳга тавба қилиб, Унга истиғфор айтмайдиларми?! Зотан, Аллоҳ мағфиратли ва раҳмли зотдир.\nМасиҳ ибн Марям бир Пайғамбар, холос. Ундан олдин ҳам Пайғамбарлар ўтган. Унинг онаси эса, сиддиқадир. Икковлари ҳам таом ер эдилар. Биз уларга оятларни қандай баён қилаётганимизга назар сол-у, кейин уларнинг қандай бурилиб кетаётганларига назар сол. (Биби Марям бинти Имрон Аллоҳнинг айтганларини, амру фармонини тасдиқловчи–сиддиқадир. Содиқ, пок бир бандадир. Бу кишини ҳам «она Худо» деб эътиқод қилиб бўлмайди. Демак, Масиҳ ибн Марямни ҳам, унинг онаси Марям сиддиқани ҳам «худо» деб эътиқод қилиш хатодир.)\nСен: «Аллоҳни қўйиб, сизга зарар ҳам, фойда ҳам бера олмайдиган нарсага ибодат қиласизларми?! Аллоҳ эшитувчи ва билувчи зотдир», деб айт. (Ҳақиқий фойда ва зарар берувчи зот Аллоҳдир, уни қўйиб, фойда ҳам, зарар ҳам бера олмайдиган нарсага, жумладан, Масиҳ ибн Марям ва унинг онасига ибодат қилиш мутлақо нотўғри ишдир. Ким шундай иш қилса, албатта, эътиборсиз қолмайди.)\nСен: «Эй аҳли китоблар! Динингизда ҳаддан ошиб, ноҳақлик қилманг. Ва олдин ўзлари адашиб ва кўпчиликни адаштириб, тўғри йўлдан умуман чиққанларнинг ҳавои нафсларига эргашманг», деб айт. (Динда ҳаддан ошишлик арабчада «ғулув» дейилади. Ғулув–аслида, динда бўлмаган нарсаларни ўзини яна ҳам диндорроқ, тақводорроқ кўрсатиш мақсадида динга киритишдир.)\nБани Исроилдан куфр келтирганлари Довуд ва Ийсо ибн Марям тилида лаънатландилар. Бу эса, исён қилганлари ва тажовузкор бўлганлари учун бўлди. (Довуд ва Ийсо алайҳиссаломлар Бани Исроилни исёни ва тажовузкорлиги учун лаънатлаган эдилар. Аслида, ҳидоятга бошлаш учун, Аллоҳ томонидан раҳмат бўлиб келган Пайғамбар бўлар-бўлмас ишга бир қавмни лаънатлайвермайди. Жуда ҳам ўтиб кетганидан, чидаб бўлмайдиган ҳолга етганлигидангина қилиши мумкин бу ишни. Шунинг ўзи ҳам Бани Исроилнинг ким эканлигини кўрсатиб турибди.)\nУлар қилинган ёмон ишдан бир-бирларини қайтармас эдилар. Бу қилмишлари қандай ҳам ёмон бўлди!\n0 ... 63.8 64.8 65.8 66.8 67.8 68.8 69.8 70.8 71.8 72.8 74.8 75.8 76.8 77.8 78.8 79.8 80.8 81.8 82.8 ... 623


24 январ 2021, Тошкент вақти: 11:04\nSan Jay (Санжар Жавбердиев)\nSan Jay тахаллуси остида ижод қилувчи қўшиқчи ва бастакор Санжар Жавбердиев Gazeta.uz га берган интервьюсида маълум қилишича, “Ўзбекконцерт” давлат муассасаси лицензия олиши учун ундан соқолини олишни талаб қилган.\n“Икки ой олдин мен лицензия олиш учун зарур ҳужжатлар тўпламини тақдим этгандим. Улар менинг концерт директоримга соқолсиз фотосуратимни олиб келишини айтишибди. Кейин ўзим келдим, улар ҳужжатларни кўриб чиқиш учун қабул қилишди ва “Барибир, соқолсиз ҳам рухсат беришмаса керак”, дейишди. Шундан кейин икки ой ўтди ҳамки, аниқ жавоб айтишмаяпти. Охирги марта Фурқат Шоввозов (Концерт-томоша фаолиятини лицензиялаш бошқармаси директори -gazeta.uz) билан учрашганимда, у агар соқол билан келса, беришмаслигини айтганди”, - деган Санжар Жавбердиев.\nУнинг сўзларига кўра, у ўз қўшиқларини телевидение орқали эмас, фақат радио орқали трансляция қилиш учун лицензия олмоқчи бўлган, бироқ шунда ҳам рад жавоби берилган. “Мен “Ўзбекконцерт” учун ўз имижим ва дунёқарашимни ўзгартирмаслигимни айтдим. Кейин Одил Абдуқаҳҳоров (“Ўзбекконцерт” директори -таҳр.) билан учрашув бўлиб ўтди. Унга фақат менинг концерт директорим Абдумалик таклиф қилинганди. У Одилнинг сўзларини менга етказди: “Аввал соқолини олсин, йўқса, лицензия бўлмайди”. Шундан кейин мен ҳаммасига тупурдим ва Интернетда ишлашга қарор қилдим, бошқача бўлиши ҳам мумкинми?” - деган хонанда.\n“Ўзбекконцерт” директори Одилжон Абдуқаҳҳоров Gazeta.uz мухбири билан суҳбатда айтишича, лицензия бериш-бермаслик бўйича қарор “Ўзбекконцерт” томонидан эмас, балки Миллий эстрада санъатини ривожлантириш ва мувофиқлаштириш кенгаши ҳузуридаги ижодий гуруҳ вакиллари томонидан қабул қилинади.\n“Ушбу гуруҳ машҳур халқ артистлари, замонавий эстрада қўшиқчиларидан иборат жами 15 кишидан ташкил топган. Бунинг ўз мезонлари бор: улар овозни, қўшиқни, матнни, иқтидорни баҳолашади. Қоидалар талаблари асосида улар ўз қарорини чиқаришади”, - деган Одилжон Абдуқаҳҳоров.\n“Ўзбекконцерт” раҳбари Одилжон Абдуқаҳҳоров Санжар Жавбердиев гуруҳнинг ҳар 15 кунда ўтказиладиган навбатдаги йиғилишига таклиф этилишини маълум қилган.\n“У йиғилишга таклиф этилади. Майли соқоли билан келсин. Лицензия бериш-бермасликни гуруҳ ҳал қилади”, - деган Одилжон Абдуқаҳҳоров.\nҚўшиқчи Санжар Жавбердиев Ўзбекистон президенти Шавкат Мирзиёевга ўз муаммосига эътибор қаратишини сўраб мурожаат йўллашга ҳам улгурган.\n40 яшар Санжар Жавбердиев рус, ўзбек, тожик ва бошқа тилларда қўшиқ айтади. У узоқ вақт Россияда яшаб, ишлаган, 2010 йилда Чечен Республикаси халқ артисти унвонини олган. Тахминан икки йил олдин Ўзбекистонга қайтиб келган. Унинг Интернетга жойлаштирилган янги ижод маҳсули — Шерали Жўраевнинг “Карвон кўрдим” қўшиғига ишланган кавер бир зумда машҳур бўлиб кетди. Бироқ унинг ашулаларини радио ва ТВ орқали узатиш мумкин эмас, сабаби унинг лицензияси йўқ.\nОлдинроқ, 13 ноябрда “Ўзбекконцерт” давлат муассасаси қўшиқчи Шаҳло Аҳмедовага концерт фаолиятини тақиқлаб қўйган эди. “Ўзбекконцерт”нинг расмий сайтида эълон қилинган расмий билдирувда қарор бундай изоҳланган:\n“Хонанда Ш.Аҳмедованинг “Летние дожди” деб номланган видеоклипида миллий маънавиятимизга ёт бўлган, томошабинларнинг эътиборини жалб этиш учун халқимиз менталитетига зид, шарқона одоб-аҳлоқ меъёрларига тўғри келмайдиган ҳаракатлардан ҳам тап тортмай, йигит ва қизнинг ишқий кечинмаларини очиқ-ошкора ифода этиб, буни андишасизларча тасвирга олиб кенг оммага намойиш этган”.\nКейинроқ хонанда муассасанинг қарорини шарҳлар экан, “Очиғини айтсам, содир бўлаётган ҳодисадан шокдаман”, - деб ёзди.\nOzodNazar: Шаҳло Аҳмедовани лицензиядан маҳрум қилдирган клипини кўрдим...\n"Ўзбекконцерт" Тошкентдаги арзон қўшиқчилар рўйхатини эълон қилди. Қимматларига "тиши ўтмади"\n"Ўзбекконцерт" хонанда Абдулла Қурбоновни "таҳқиромуз интервьюси" учун огоҳлантирди\n"Ўзбекконцерт" таровеҳга боргани акс этган суратларини Интернетда эълон қилган хонандаларни танқид қилди\n“Ўзбекконцерт” хонандаларга лицензия олишни қийинлаштирди\nOzodNazar: "Қўшиқчи Тоҳир Содиқовни тақиқлаб, нотўғри қилишди"


Атлантика океанида пайдо бўлган “Эльза” бўрони АҚШга ёпирилмоқда | Qalampir.uz\nАтлантика океанида пайдо бўлган “Эльза” бўрони АҚШга ёпирилмоқда\nОлам\t03 Июль 16:15 4906\nАтлантика океанида “Эльза” бўрони вужудга келди, у аллақачон Гаити ва Доминикан Республикасига етиб борган. Куба ва Американинг Флорида штатига йўл олмоқда. Бу ҳақда “Интерфакс” хабар бермоқда.\nҚайд этилишича, гап бешта биринчи тоифадаги бўрон ҳақида кетмоқда, унинг максимал шамол тезлиги соатига тахминан 130 км бўлган. Гаити аҳолини яқинлашиб келаётган бўрон ҳақида ижтимоий тармоқларда огоҳлантирган, расмийлар одамларни хавфсизлик нуқтаи назаридан қирғоқ ҳудудларини тарк этишга чақирган.\nУ ерда бугун, 3 июлнинг иккинчи ярмида бўрон бўлиши кутилмоқда. Ҳозирда бўрон, аллақачон. дарахтларни қулатган, электр таъминотини тўхтатган, инфратузилмани бузган ва экинларни йўқ қилган. Худди шундай ҳолат Кариб денгизининг бир нечта штатлари — Барбадос ороли, Сент-Люси, Сент-Винсент ва Гренадинада ҳам кузатилмоқда.\nЯқинлашаётган бўрон ҳақида огоҳлантириш, Ямайка, Доминикан Республикаси ва Кубанинг бир нечта провинциялари томонидан ҳам эълон қилинган. Доминикан Республикасида расмийлар бўрон арафасида одамлар учун 2,4 мингдан зиёд бошпана ташкил қилди, у ерда кучли ёмғир ёғиши кутилмоқда, тошқинлар бўлиши ҳам истисно этилмаган.\nЭльза Флорида штатига келаси ҳафтанинг сешанба кунигача этиб бориши кутилмоқда, аммо Маямидаги Миллий бўронлар маркази бу вақтга келиб, у тропик бўронда кучсизланиб қолишини тахмин қилмоқда.\n20 Сентябрь 18:17 51673\n20 Сентябрь 13:55 42247\n19 Сентябрь 11:57 39581\n19 Сентябрь 18:13 37458\n19 Сентябрь 16:53 25578


Олий Мажлис Қонунчилик палатаси спикерининг ўринбосари Акмал Саидов янги таҳрирда қабул қилинган “Виждон эркинлиги ва диний ташкилотлар тўғрисида”ги қонунга нисбатан халқаро ташкилотларнинг танқидларига жавоб берди.\nЯнги таҳрирдаги қонун 5 июл куни президент томонидан имзоланди. Ундан аввал қонун лойиҳаси Европада хавфсизлик ва ҳамкорлик ташкилоти, Венеция комиссияси ва АҚШнинг диний эркинлик масалалари бўйича комиссияси томонидан салбий қарши олинганди.\nАкмал Саидов 10 июл кунги матбуот анжуманида, хусусан, АҚШ комиссиясининг нияти холис эмас деб ҳисоблашини билдирди.\n“АҚШнинг диний масалалар бўйича комиссияси берган тавсияларни мен ҳам ўқиганман.\n“11та мажлисда улар эътироз билдирган барча масалалар бўйича эътироз билдирганман. Мен келтирган далилларимга битта ҳам жавоб беролмаган. Масалан, улар айтишдики, диний ташкилотни давлат рўйхатидан ўтказмасин. Мен айтдимки, Америкада кўп динли жамият – динларнинг рақобати, диний даъватлар, яъни миссионерлик асосида шаклланган. Улар бир-бири билан росмана уришган. Улар ҳаммаси ўз динини сингдиришга ҳаракат қилишган. Бизда эса тинч-тотувлик асосида шаклланган. Бу динлараро тотувликни таъминлаш – давлатнинг вазифаси.\nШу сабабли уларга айтганман, сизларнинг ёшдашувингиз билан бизники фарқ қилади. Масалан, АҚШда қуролини ёстиғи тагига қўйиб ётиш – фуқароларнинг фундаментал ҳуқуқи ҳисобланади. Чунки жамият шу тушунча билан шаклланган. Биз эса ҳуқуқий давлатда ҳар қандай ташкилот рўйхатдан ўтиши керак, деб ҳисоблаймиз. Бу динийми, нодавлат-нотижорат ташкилотми ёки тадбиркорлик субъектими, барчаси рўйхатдан ўтиши керак.\nИккинчидан, 18 ёшгача бўлган ҳар бир Ўзбекистон фуқаросининг асосий вазифаси – дунёвий таълим олиш. Ўзбекистонда ўрта умумий таълим мажбурий ва бепул. Лекин шу билан бирга болалар таҳорат олиши, намоз ўқиши, Қуръон ёки ҳадис ёдлашини ҳеч ким тақиқлаётгани йўқ. Тақиқлаётгани йўқ. Лекин диний таълим, бевосита хусусий диний таълим профессионал фаолият сифатида, тегишли талабларга жавоб берса, ҳеч ким тўсқинлик қилаётгани йўқ”, – таъкидлади Акмал Саидов.\nИнсон ҳуқуқлари бўйича Миллий марказ раҳбарига кўра, қонун лойиҳаси диний соҳадаги ҳамкор халқаро ташкилотларнинг барчасига парламентда 1-ўқишдан ўтганидан кейин юборилган. Аммо улар 2-ўқишдан кейин ҳам юборишларини сўраган, Ўзбекистон эса буни рад этган.\n“Мен айтдим: “Кечирасиз, АҚШ Конгресси қонун қабул қилаётган бўлса, улардан мен сўрасам, нима ишинг бор бизнинг қонун билан, дейишади”. Биз биринчи ўқишдан кейин бердик.\nМенинг ҳисобим бўйича, уларнинг 80 фоизга яқин таклифини инобатга олганмиз. [БМТнинг диний эркинлик бўйича махсус маърузачиси] Аҳмед Шаҳид берган 52 та тавсиянинг барчасини бажардик. Охиргиси шу қонунни янгилаш эди.\nБу ташкилотлар хоҳлайдики, бизни яна қайта қора рўйхатга киритса-да, яна ўша рўйхатда ушлаб турса. Бу – икки томонлама муносабатларни ва инсон ҳуқуқларини сиёсийлаштириш, деб биламан. Ўзбекистон ҳеч қачон инсон ҳуқуқларини сиёсийлаштиришга ҳам, иккиёқлама ёндашувга ҳам, алоҳида ажратиб олиб қарашга ҳам рози бўлмайди”, – деди депутат Акмал Саидов.\nМатбуот анжуманида қатнашган адлия вазири Русланбек Давлетовга кўра, халқаро ташкилотларнинг танқидий хулоса беришига сабаблардан бири – диний фаолият ва диний ташкилотлар давлат рўйхатидан ўтиши шартлиги ҳақидаги норма халқаро меъёрларга зид эмас.\n“Диний ташкилотларни давлат рўйхатига олиш мумкин эмас, деб қайси халқаро ҳужжатда ёзилган? Ўзбекистондаги диний ташкилотларни рўйхатга олиш халқаро талабларга юз фоиз мос. Биз ўзимиз қабул қилган халқаро ҳужжатлар бўйича тўлиқ масъулиятимизни ҳис қиламиз”, – деди вазир.\nМатбуот анжумани ва савол-жавобларни тўлиқ ушбу ҳаволада томоша қилинг.\nЭслатиб ўтамиз, Ўзбекистон расмийларининг илтимосига кўра, Европада хавфсизлик ва ҳамкорлик ташкилоти (ЕХҲТ) ва Европа кенгашининг Венеция комиссияси “Виждон эркинлиги ва диний ташкилотлар тўғрисида”ги Ўзбекистон Республикаси қонунининг янги таҳрирдаги лойиҳасини ўрганиб чиқиб, қўшма хулоса берган.\nХулосада лойиҳадаги айрим ижобий янгиликлар эътироф этилган, бироқ ҳукумат дин ва диний эркинлик устидан “қатъий ва кескин чоралар кўриши мумкинлиги” белгилангани салбий қарши олинган.\nШунингдек, янги таҳрирдаги қонунда ҳам хусусий диний таълимга қўйилган чекловлар жамоатчилик фаоллари ва диний уламолар томонидан норозиликка сабаб бўлган эди.\nШу йил апрел ойида диний эркинлик бўйича АҚШ комиссияси АҚШ Давлат департаментига Ўзбекистонни “махсус кузатув остидаги давлатлар” рўйхатига қайтаришни тавсия қилди. АҚШ Давлат департаменти 2020 йил декабрда Ўзбекистонни бу рўйхатдан чиқарган эди.


Олмалиқ шаҳри ҳокимининг ўғли Тошкентда катта тезликда машина ҳайдади. Ҳоким ўғлининг ишига изоҳ берди - Daryo\n23:43, 30.09.2020 85366\nИжтимоий тармоқларда Тошкент кўчаларида катта тезликда Mercedes-Benz эканлиги тахмин қилинган автомобилни бошқараётган йигит акс этган видео тарқалди. Мазкур видео TikTok ижтимоий тармоғига Dilshod_550 номли фойдаланувчи томонидан жойланган. Видеога блогер Никита Макаренко эътибор қаратди ва бу йигит ҳақида ўзининг каналида бир нечта постлар ёзди.\n«Потенциал қотил, Дилшод исмли 01К550ХА рақамли автомашина ҳайдовчиси, жарималарни йиғади ва уларни TikTok‘да ғурур билан намойиш этади. Қизиқ, у кимнинг фарзанди экан-а?», — дея ёзган Никита Макаренко фойдаланувчининг автомашинада 150 км/соат тезликда ҳаракатлангани акс этган видео остида.\nФото: Telegram / «Эффект Макаренко»\nБундан ташқари, фойдаланувчи томонидан тармоққа жойланган суратларда у йўл ҳаракати қоидаларини бузгани учун тузилган маъмурий баённомаларни «коллекция» сифатида тўплаши ва ўз саҳифасига жойлаб боришини кўриш мумкин. Фойдаланувчи томонидан Instagram’га жойлаган суратлардан бирининг остига #hokimiyat ҳештеги қўйилган. Суратда йигитнинг хизмат хонасида ўтиргани акс этган. Бундан ташқари, фойдаланувчи 16 февраль куни жойлаган видеода ҳайдовчи Тошкент кўчаларида машинани 150 км/соат тезликка чиқаргани акс этган.\nНикита Макаренко мазкур йигит Олмалиқ шаҳар ҳокими Усмон Исмоилович Раҳимовнинг ўғли Исмоилов Дилшод Усмон ўғли эканини аниқлаган.\n«Kun.uz»нинг Тошкент вилоят ҳокимлиги матбуот хизмати раҳбари Беҳзод Қобуловга таяниб ёзишича, Олмалиқ шаҳар ҳокими Усмон Раҳимов видеодаги ҳайдовчи унинг фарзанди эканини тасдиқлаган, аммо тармоққа жойланган бу видеоларга «анча вақт бўлган»ини айтган.\n«Gazeta.uz» мазкур ҳолат юзасидан Олмалиқ шаҳри ҳокими Усмон Раҳимов билан боғланган. Ҳоким видеода акс этган воқеа 4-5 ой олдин содир бўлганини маълум қилган.\n«Ўшанда у бунинг учун жаримага тортилганди. Тезликни оширгани учун мен унга рулга ўтиришни тақиқладим. У 3-4 ойдан буён автомобиль бошқармаяпти. Машина Tracker эди, Mercedes-Benz эмас. Шунчаки машинага Mercedes-Benz’нинг рули ўрнатилганди. Tracker машинаси Nurafshon Avtocentr автосалонидан кредитга олинганди, ҳозирча машина қийматининг ярми тўланган. Биз машинани сотмоқчи эдик, бироқ тўланмаган кредит сабабли бу ишни қила олмадик», — дея маълум қилган шаҳар ҳокими.\nҲокимнинг сўзларига кўра, машина Дилшод Исмоилов кичик укасини Тошкентга ўқишга олиб бориб келиши учун кредитга олинганди. Ҳокимнинг айтишича, ҳозирги кунда автомобилни ишончнома асосида Ғайрат Бакдавлетов бошқармоқда.\n«Ўғлимнинг ҳаракати, албатта, нотўғри. Билмадим, балки мен нотўғри тарбия бердимми? Мен бирор марта сўкмаганман, унга қўл кўтармаганман. Бизнинг оиламизда ҳеч ким ичмайди, чекмайди. Мен юзага келган вазиятдан жуда афсусдаман. Ўзим Олмалиқ ҳокими бўлиб ишлайман. Оилам билан кўришиш учун ҳафтада бир марта уйга бораман. Ўғлим чекмайди, ичмайди. Тан оламан, у тезликни оширган, шунинг учун энди рулга ўтирмаяпти», — дея таъкидлаган Усмон Раҳимов.\nЭслатиб ўтамиз, 2019 йилнинг июль ойида «Озодлик» радиоси Ўзбекистон Президентининг кенжа куёви Отабек Умаровнинг Instagram-аккаунти Stories бўлимида жойлаштирилган видеони эълон қилганди. Видеода Отабек Умаров Тошкент кўчаларида Tesla автомобили тезлигини соатига 201 километргача чиқарганини кўриш мумкин. Кейинроқ Отабек Умаров тезликни оширгани учун 1,8 миллион сўм жарима тўлаганини маълум қилганди.\n16:43, 02.10.2020 185814\n22:15, 30.09.2020 147631\n08:17, 08.10.2020 188538\n05:06 Бугун 795\n02:05 Бугун 10799\n01:58 Бугун 11610\n01:46 Бугун 6685\n15:16, 18.04.2021 96586\n23:58, 17.04.2021 92620\n22:15, 17.04.2021 92626\n10:34, 18.04.2021 74594


Туркманистонда қандай ўзгаришлар кутилмоқда? - UzAnalytics\nМаълумки, Туркманистонда режалаштирилганидан 2 йил аввал президентлик сайлови ўтказилди. Ушбу сайлов натижаларига кўра, Сердар Бердимуҳамедов замонавий Туркманистоннинг учинчи президенти сифатида расман лавозимига киришиши кутилмоқда.\nАйни дамда кўпчиликни ҳозирги Туркманистоннинг вазияти қандай, деган савол қизиқтириши табиий.\nҚолаверса, бундан кейин Туркманистоннинг ташқи ва ички сиёсати қайси йўналишлар бўйича янада ривожлана боради? Сердар Бердимуҳамедов ҳокимиятга келганидан сўнг қандай ўзгаришларни кутиш мумкин?\nУшбу саволлар юзасидан Руслан Изимов мустақил таҳлилчи Рустам Муҳамедов билан суҳбатлашди.\nЭксперт Рустам Муҳамедов Туркманистоннинг ижтимоий-иқтисодий ривожланиши тадқиқоти билан шуғулланади.\nРуслан Изимов: Биринчи саволим Туркманистонда яқинда эълон қилинган президент сайлови ўтказилиши билан боғлиқ. Бундай шошилиш, сизнингча, нима билан боғлиқ?\nРустам Муҳамедов: Сўзим аввалида шуни таъкидлаб ўтмоқчиманки, биринчи навбатда ва умуман олганда, Туркманистондаги “ворис” амалиёти тахминан 5 – 6 йил олдин бошланган эди. Шунга кўра, унга режали тайёргарлик кўрилган, деб бемалол айтиш мумкин. Нима бўлганда ҳам, ҳамма нарса мантиқий якунига етиши шарт. Бунинг учун вақт талаб этилган эди, холос, яъни Сердар Бердимуҳамедов 2016 йилга қадар у ёки бу давлат идораларида масъул лавозимларни эгаллаган бўлса-да, Туркманистон медиа маконида унча кўзга ташланмаётган эди. Масалан, у 2008 – 2011 йилларда Россия Ташқи ишлар вазирлиги қошидаги дипломатия академияда ўқиб юрган пайтлардаёқ элчининг маслаҳатчиси бўлиб ишлаган. 2016 йилга келиб, Туркманистоннинг ўзида парламентга аъзо бўлиб, илк муҳим давлат лавозимига эга бўлди. 2017 йилда парламентнинг қонунчилик бўйича қўмитасига раис этиб сайланди. 2019 йилда дастлаб Ахал вилояти ҳокимига ўринбосар бўлди. Орадан ярим йил ўтиб эса – 2019 йил ўрталарида ўша вилоят ҳокимлилига тайинланди. 2020 йилда Сердар учун бутун бошли Саноат ва қурилиш материаллари вазирлиги ташкил этилди. 2021 йилда у янада юқорилаб, бош вазир ўринбосари лавозимини эгаллади. Туркманистон сиёсий тизимида вазирлар маҳкамаси раиси президентнинг ўзи эканини тушуниб олиш керак бўлади. Яъниким, Сердар бу тайинловдан сўнг бевосита президентга бўйсунадиган шахслардан бирига айланди. Дастлаб у рақамлаштириш масалаларини назорат қилди ва Олий назорат палатасига раҳбар бўлди, бу унга бошқалари қатори, масалан, Хавфсизлик кенгашига аъзо бўлиш ҳуқуқини ҳам берар эди. Назаримда, бу Туркманистонда қарорлар қабул қилиш бўйича энг муҳим институтдир, чунки барча куч ишлатар идоралар бошини қовуштиради. 2021 йил июлида у олий назорат палатаси раҳбарлигидан ишдан олинди, аммо бош вазир ўринбосари лавозимида қолиб, иқтисодий ва молиявий масалаларни назорат қила бошлади. Шу ўринда қайд этиш жоизки, у 2021 йилда кўплаб чет мамлакатларга сафар қилиб, хусусан, Туркманистоннинг Россия ва Хитойдаги асосий ташқи иқтисодий шериклари билан олий ва юксак даражада мунтазам учрашувлар ўтказди. Шарҳловчилар, жумладан, менинг фикримча, буни айнан асосий шерикларнинг халқаро миқёсдаги қўллаб-қувватловига эришиш, яъни президентликка номзод ворис сифатида ташқи легитимликка (қарорлар қабул қилиш ҳуқуқига эга бўлишнинг тан олиниши) интилиш деб талқин қилса бўлади. Аллақандай сиёсий инқироз ёки ҳокимият учун қандайдир яширин кураш юзага келиши эҳтимоли бўлганда, унинг шахси нафақат ички, қолаверса, ташқи легитимликка эга бўлиши керак.\nАлбатта, асосий саволингизга қайтадиган бўлсак, айни шошилиш 2022 йил бошида Қозорғистонда сордир бўлган воқеалар билан бевосита боғлиқ, улар ўзига хос катализатор вазифасини ўтади, чунки ушбу масала муҳокама қилинган Халқ маслаҳатининг навбатдан ташқари мажлисини ўтказиш ҳақидаги қарор 7 январда қабул қилинди, аниқ сана эса илк қарор эълон қилингандан сўнг орадан 2 ҳафта ўтиб аниқланди. 11 феврал санаси ҳам рамзий маънога эга эди. Ўша куни мажлис бўлиб ўтди ва айнан ўша куни Бердимуҳамедов президент бўлганига 15 йил тўлди. Яна Сердар сиёсий карйераси давомидаги энг юқори – бош вазир ўринбосари лавозимини эгаллади. Фикримча, ҳозирги шошилиш статус-квони сақлаб қолишдан манфаатдор бўлган президент ва унинг атрофидагилардан иборат раҳбариятнинг Қозоғистонда юз берган воқеаларга йўл қўймасликка интилиши билан боғлиқ.\nМамлакатдаги жорий воқеликлар ҳамда у ерда юз бераётган воқеалар ҳақидаги етарли ва ишончли ахборот йўқлигини ҳисобга олиб, сиёсий элита жипслигини ва унинг турли гуруҳлари Сердарни ворис ва бўлғуси раҳбар сифатида қандай қабул қилаётганини баҳолаш қийин.\nХалқ маслаҳатининг навбатдан ташқари мажлисини ўтказиш ҳақида гап-сўзлар бошланганда, президент яна конституцияга ўзгартиришлар киритиш зарурлигини ҳам айтган эди. Амалиёт кўрсатишича, Бердимуҳамедов ҳукмронлиги даврида ўзгаришлар одатда унинг мавқеини мустаҳкамлаш мақсадида айрим институтлар фаолиятини оқилона ташкил этиш учун амалга оширилар эди. Ҳатто демократик институтлар ҳам жорий қилинган. Бунга кўп партиялилик ёки инсон ҳақлари бўйича вакил институти мисол бўла олади.\nМен айрим қувғиндаги мустақил туркман ОАВ билдираётган Гурбангули Бердимуҳамедовнинг оғир касаллиги ва бунинг айни “амалиёт” шошилинчлигига таъсири ҳақидаги тахминларни изоҳламоқчи эмасман. Унинг оғир касаллик, дейлик, диабетга чалинганини тасдиқлаши мумкин бўлган инсайдерларим (бирор компания ёки ташкилотда махфий маълумотларга эга бўлган ходимлар) ёки ҳақиқатни исботловчи базам йўқ. Бу ҳам муҳим роль ўйнайди. Мен кўпроқ очиқ бўлган ахборотга таянаман, албатта, айнан Қозоғистонда юз берган воқеалар ушбу қарорга келинишига сабаб бўлди ва бу тутилган прагматик йўлдир. Яъниким, Гурбангули Бердимуҳамедов Сердар раҳбар сифатида оёққа туриб олишини ва умуман, ҳокимиятни топширишнинг мана шу бутун бошли жараёни амалдаги президент белгилайдиган шароит ва йўналиш бўйича ўтишини истайди. Бунинг учун бир неча йил талаб этилиши мумкин.\nРуслан Изимов: Раҳмат, жуда қизиқарли. Сиз элиталар мавзусини ҳамда ички ва ташқи сиёсат борасидаги шериклар Сердар Бердимуҳамедовни президент сифатида қандай қабул қилиши хусусида фикр юритдингиз. Мен шу муносабат билан қизиқяпман: биз давлат тузимининг ўзига хосликлари сабаб Туркманистонда аслида нималар бўлаётганидан кам хабардормиз. Сиз ушбу мамлакат бўйича мутахассис сифатида ўқувчиларимиз учун у ердаги ички сиёсат вазият ҳақида сўзлаб берсангиз. Туркманистоннинг сиёсий элитаси қандай тузилган? Элита ичида қандайдир кланларга қараб бўлиниш ва рақобатлашувчи таъсир гуруҳлари борми? Истиқболда Туркманистон етакчиси ўрнини эгалламаса ҳам, ҳеч бўлмаганда, ташқи кузатувчи наздида кўзга кўринарли сиёсатчи бўла оладиган қандайдир алоҳида шахслар мавжудми? Масалан, шахсий кузатишим бўйича энг фаол сиёсатчилардин бири Туркманистон ташқи ишлар вазири Рашид Мередов бўлиб қолмоқда. Барча қолган сиёсий амалдорлар сояда қолиб кетаётгандек, кўзга ташланмаяпти. Шу ҳақда сўзлаб берсангиз.\nРустам Муҳамедов: Хўп бўлади. Гапни Туркманистон чиндан ҳам дунёдаги энг ёпиқ ва авторитар давлатлардан бири эканидан ва бу ҳол у ердаги ички сиёсий жараёнлар, шунингдек, сиёсий элитанинг жипслашганлик даражаси ёки элита орасида юз бераётган қандайдир жараёнлар даражаси бўйича тадқиқот ўтказишни мураккаблаштиришдан бошламоқчиман. Тарихга бир қур назар ташласак: Совет Иттифоқидан мустақиллик олгандан сўнг мамлакатда фақат 2 нафар президент ҳукмронлик қилди: кўпроқ Туркманбоши сифатида машҳур Сапармурат Ниёзов ва ҳозирги президент Гурбангули Бердимуҳамедов. Иккала раҳбар ҳам ўта марказлашган ҳокимият вертикалини барпо этган ва ушбу ҳокимият вертикали бошида ўзлари турган.\nУмуман, сиёсий тизим ҳақида гапирадиган бўлсак, мамлакат президенти ҳам расмий, ҳам норасмий тарзда тўлиқ ҳокимиятга эга. Конституцияга назар ташлаганда ҳам, унда президентга кенг ваколатлар берилганини, президент республикаси кўринишидаги давлат бошқаруви шакли ҳақидаги бандларни ўзгартириб бўлмаслиги мустаҳкамлаб қўйилганини кўриш мумкин. Яъниким, Туркманистонда, дейлик, аралаш ёки парламент тизимига ўтиш масаласини муҳокама қилиш эҳтимол ҳам қилиб бўлмайдиган ҳолдир. Президент бундай тизимда нафақат ички ва ташқи сиёсатнинг ассосий йўналишларини, ривожланишнинг асосий дастурларини белгилаб беради, қолаверса, барча: сиёсий, иқтисодий, ижтимоий ва маданий соҳаларда микроменежмент, микробошқарув билан ҳам шуғулланади. У бир вақтда кўплаб муҳим лавозимларни эгаллаб турибди, масалан, мамлакат Вазирлар Маҳкамаси раиси, Хавфсизлик кенгаши раиси ва олий бош қўмондон ҳамдир. 2021 йилдан бери янгитдан ташкил этилган икки палатали парламентнинг юқори палатаси – Халқ маслаҳати раҳбари ҳамдир. Шу тариқа, ҳокимиятининг қонун чиқарувчи тармоғини ҳам тўғридан-тўғри назорат қилади ва бу ғалати чалкашликка сабаб бўлмоқда, чунки конституцияга кўра, президент Олий суд раиси, бош прокурор, ИИВ раҳбари ёки адлия вазирини ўзи раҳбарлик қиладиган Халқ маслаҳати розилиги билан лавозимига тайинлаши ёки бўшатиши мумкин. Албатта, Сердар президент этиб сайлангандан сўнг бу чалкашлик ўз-ўзидан барҳам топади, аммо ҳозирча бу қизиқ ва ғалати тизимлигича қолмоқда.\nЯна шуни ҳам қайд этиш зарурки, президент бир ўзи Марказий сайлов комиссиясини тузади, барча даражадаги прокурорлар ва судяларни, шунингдек, вилоят, туман ва муниципал марказлар ҳокимларини тайинлайди. Шундан келиб чиққан ҳолда, Туркманистонда ҳатто энг кичик демократик институтлар ҳам йўқ. Мамлакатда бир неча партия бўлишига қарамай, сиёсий плюрализм (фикрлар хилма-хиллиги) умуман йўқ.\nКадрлар сиёсати ҳақида гап кетганда, ҳозирги тизимнинг олдингисидан фарқи шуки, Ниёзов элитани фақат ўзига бутунлай содиқлик принципига кўра танлаган. Шу маънода Гурбангули Бердимуҳамедов Ниёзовдан фарқли ўлароқ, оиласи аъзолари, қариндошлари, шунингдек, аймоғи вакилларини ҳукуматдаги таъсир кучига эга лавозимларга тайинлаш ёки фойда келтирадиган иқтисодий активлар тўплаш имкониятини бериш орқали норасмий тузилмалар, расмий давлат институтларидаги етакчилик ҳолатини тепага кўтариш йўли билан ўз ҳокимиятини мустамкамламоқда. Сердардан ташқари президентга яқин бўлгани учун анча-мунча сиёсий ва иқтисодий дивидендлар олаётган қариндошларнинг бутун бошли рўйхати бор. Умуман, мамлакат элитаси ҳақида гапирадиган бўлсак, мана шу Ниёзов даврида ва Бердимуҳамедов даврида барпо этилган сиёсий тизимнинг асосий фарқидир.\nРашид Мередов ҳақидаги саволингизга келсак, у билан боғлиқ бўлган қизиқ бир ҳолат бор. 2021 йил апрелида Сердар Бердимуҳамедов айнан ташқи сиёсат йўналишида муҳим лавозимларни эгаллаган эди. У Хитой ва Россия ва Япония билан талабалик бўйича давлатлараро комиссия раҳбари бўлди. Илгари бу лавозимларни Рашид Мередов ўзи эгаллаб келаётган эди. Албатта, бунинг ортидан Гурбангули Бердимуҳамедов шу тариқа Рашид Мередовнинг таъсирини чекламоқчи, қабилидаги иддаолар ўртага чиқди.\nРуслан Изимов: Жуда қизиқ. Аслида Туркманистондаги кланлар ва элита ичидаги тузилиш ҳақида ҳеч нарса маълум эмас. Назаримда, сиз айтиб берган нарса ташқи кузатувчи учун қизиқарлидир.\nСўнгги пайтларда, айниқса, пандемия шароитида Туркманистонда ижтимоий ва иқтисодий таназзул етилиб келяпти, деган хабарларни кўп эшитамиз. Билишимча, дастлабки пайтлар Туркманистон ҳокимият идоралари мамлакатда коронавирус тарқалганини бутунлай инкор этган эди, шу кунгача бирор ишонарли статистика маълумоти йўқ. Ҳозирги кунда мамлакатнинг ижтимоий-иқтисодий соҳасидаги ҳақиқий вазият қандай?\nРустам Муҳамедов: Гурбангули Бердимуҳамедов президент бўлишидан олдин мамлакат соғлиқни сақлаш вазири бўлган. У президент лавозимини эгаллагандан сўнг айнан соғлиқни сақлаш тизимини ислоҳ қилиш, унинг самарадорлигини оширишни асосий йўналишлардан бири қилиб белгилаган эди. Шунга қарамай, бу соҳада жиддий олға силжиш бўлмади, соғлиқни сақлашнинг бутун бошли тизимида ҳалигача жуда оғир структура муаммолари мавжуд. Турли халқаро индекслар ҳам шундан далолат беряпти. Адашмасам, 2011 йилда ҳокимият “Чегарасиз шифокорлар” ташкилоти олдига мамлакатдаги фаолиятини тугатиш ва чиқиб кетиш талаби қўйилган эди. Ташкилот шундан сўнг муаммоларни фош қилувчи ҳисобот эълон қилди ҳамда унда коррупция ва жим турганлик кўрсатиб берилди. Ўша даврдан бери соҳада жиддий ислоҳот ўтказилмаган. Бугунги иқтисодий аҳвол оғир экани, жуда кўп юксак малакали мутахассислар, жумладан, тиббиёт ходимлари мамлакатдан кўчиб кетаётгани ҳисобга олинса, соғлиқни сақлаш тизими қанчалик аянчли аҳволда эканини билиб олиш мумкин. Агар Туркманистонда коронавирус инфекцияси борлиги тан олинганда эди, тизим касалланганларнинг катта оқимини уддалай олмай қолган бўлар эди.\nМамлакатдаги ижтимоий-иқтисодий аҳвол масаласига қайтсак, расман эълон қилинган “куч-қудрат ва бахт-саодат даври”га қарамай, давлатнинг сизу биз 2015 йилдан бери эшитиб келаётган иқтисодий ўсиш ва гуллаб-яшнаш ҳақидаги маълумотларга қарамай, Туркманистон мустақил тарихидаги энг оғир иқтисодий ва молиявий инқирозлардан бирини бошидан кечирмоқда. Бунга бир неча омиллар сабаб бўлди. Биринчи навбатда бу мамлакат давромадларининг асосий манбаи бўлган ёнилғи ресурслари нархининг кескин тушиб кетиши, Россия ва Эрон сингари асосий харидорлар йўқотилгани сабаб экспорт ҳажмининг қисқариши, ҳеч кимга керак бўлмаган лойиҳаларга улкан давлат харажатлари қилиниши бўлди. Шу тариқа айни жараёнлар Туркманистон иқтисодиётининг диверсификация қилинмаган ва ёнилғи ресурслари экспортига қаттиқ боғланиб қолган структурал камчиликлари ва муаммоларини очиб ташлади. Мамлакатнинг иқтисодий модели ўта марказлашган ва кўп жиҳатдан шўролариннг режали иқтисодиётини эсга солади. Хусусий секторнинг мамлакат иқтисодий ҳаётидаги ўрни билинмайди ҳисоб, номига мустақил, чунки у ҳам мамлакат ҳукуматининг қаттиқ назорати остида, ҳукумат унинг корпоратив фаолиятига ҳам аралашаверади. Аслида бевосита тадбиркорлар манфаатларига ғамхўрлик қилиши керак бўлган Саноатчилар ва тадбиркорлар иттифоқидай тузилмадан ҳам давлат шаклланиб келаётган хусусий тадбиркорларни назорат қилиш йўлида фойдаланади.\nАйни чоқда пул етмай қолаётган пайтда ҳукумат “иқтисодий ислоҳотлар” ўтказа бошлади, оқибатда ижтимоий товарлар ва хизматлар кўрсатишга давлат харажатлари кескин қисқариб кетди ва аҳолининг ҳаёт даражаси пасайишига сабаб бўлди. Масалан, улардан энг кўзга кўринадигани 2018 йилда ҳукуматиннг аҳолини газ, электр қуввати ва сув билан бепул таъминлашдан, яъни 1990-йиллар бошидан бошлаб ижтимоий шартномага (social contract) асос бўлиб келган сиёсатдан воз кечгани бўлди. Ўша пайтда ҳукумат бу қадамини эркин бозорни ривожлантиришни давом эттириш, табиий ресурслардан самарали фойдаланишга талаб борлиги, шунингдек, аҳолининг даромадлари ўсгани билан асосламоқчи бўлган эди. Айни чоқда бу чораларнинг барчаси аҳолининг турли гуруҳлари ўртасидаги даромадлар тафовути кескин ошиб кетишига, мамлакатда тенгсизлик кучайишига олиб келди. 2020 йилда мамлакат ватандошлари бир қанча ижтимоий-иқтисодий қийинчиликларга дуч келди, улар коронавиурс таъсирида янда оғирлашди. Биринчи навбатда озиқ-овқат етишмаслиги, товарларни судсидияланган нархлар бўйича аҳолига ўлчаб тарқатиш, бундай товарлар сотилган жойлардаги давлат дўконларида узундан-узоқ навбатларнинг ҳосил бўлиши, маошлар пастлиги, харид қобилияти ёмонлашуви, нархларнинг сакраб кетиши, ортиб бораётган ишсизлик, нақд пул етишмаслиги, шунингдек, чет эл валютаси етишмаслиги ва унинг эркин савдода йўқлиги, эркин конвертациянинг ва ҳк.ни қайд этиш мумкин.\nРуслан Изимов: Келинг, ташқи сиёсатга ўтамиз.Назаримда, Россия билан Туркманистон ўртасидаги муносабатлар ҳақида гапириш қизиқарлироқ. Сиз уларни қандай баҳолайсиз?\nРустам Муҳамедов: Биринчи навбатда доимий ижобий бетарафлик сиёсати муҳим аҳамиятга эга эканини айтиб ўтиш жоиз. Яна шуни ҳам қайд этиш жоизки, Ниёзов бошқаруви даврида ижобий бетарафлик мақомидан мамлакатни изоляцияга солишда фойдаланилди. Бердимуҳамедов ҳокимиятга келгандан сўнг Туркманистон сиёсати бироз ўзгарди, яъни расмий Ашхобод халқаро ҳамкорлик учун очилди, президентнинг чет элларга сафарлари кўпайди, Туркманистонга келаётган турли делегациялар сони ҳам ортди, мамлакат ҳукумати ҳамкорлик бўйича турли давлатлараро комиссиялар ишида қатнашадиган бўлди. Шунга қарамай, ҳали-ҳамон ўша концепциядан халқаро институтлар ва чет давлатларнинг мамлакат ички сиёсатига таъсирини чеклашда фойдаланилмоқда. Туркманистон давлатнинг блокларга қўшилмаслик мақомига амал қилиб келади. Бундай сиёсатнинг асосий унсурларидан бири чет эл ҳарбий базаларини мамлакат ҳудудида жойлаштирмаслик, шунингдек, хавфсизлик масалалари бўйича турли халқаро тузилмаларда қатнашмасликдир. Шу шуносабат билан айнан Ниёзов башқаруви даврида Туркманистон МДҲдаги мақомини ҳатто ассоциацияланган аъзога (бирор уюшмага ҳуқуқи чекланган тарзда аъзо бўлиш) қадар пасайтирди, ШҲТ ёки КХШТга аъзо бўлишга ҳаракат ҳам қилмади. Сўнгги йилларда, айниқса, 2021 йилда Туркманистон ҳали ҳам мазкур ташкилотларга аъзо бўлиб киришга қизиқиш билдирмаётганига қарамай, уларнинг айрим саммитларида кузатувчи сифатида иштирок этиб турди. Албатта, булар барчаси минтақада юз бераётган жараёнлар, биринчи навбатда Афғонистонда юза келган вазият билан боғлиқ эди.\nТуркмнистоннинг бетарафлик мақоми Россия билан муносабатларига ҳам таъсир кўрсатди. Ушбу мамлакат билан алоқалар Туркманистоннинг бутун тарихи давомида нотекис ривожланиб келди. Сапармурод Ниёзов ҳукмронлиги даврида улар кўпроқ иқтисодий соҳа билан чекланган, яъни Россия туркман гази Европага, жумладан, Украинага экспорт қилинишида асосий маршрут бўлган, бунда Россиянинг инфратузилмасидан фойдаланилган. Бердимуҳамедов ҳокимиятга келгандан сўнг дастлабки пайтларда стратегик йўналиш олиш ўзгараётгандай, жумладан, Россияга қараб ўзгараётгандай, чунки олий даражадаги мулоқот фаоллашаётган эди. Бироқ 2009 йилда туркман гази Россияга етказиб берилаётган САЦда (“Ўрта Осиё – Маркази” газ магистрали) фалокат юз беради ҳамда бу ўзаро айбловларга ва муносабатлар аста-секин ёмонлашувига сабаб бўлади. 2016 йилда Россиянинг “Газпром” трасмиллий энергетика компанияси туркман газини импорт қилишни бутунлай тўхтатади. Шундан сўнг, 2017 йилдан бошлаб, Туркманистон Россия билан ушбу муносабатларни тиклаш учун қадамлар қўйишга киришади.\nРуслан Изимов: Туркман гази эксопортининг бошқа йўналашлари ҳақида ҳам гапириб берсангиз – улар қайси босқичда турибди? Билишимиз бўйича, яна камида 3 та йўналиш бор эди. Бу – Озарбайжон ёки Каспий денгизи орқали Европа йўналиши; иккинчиси – ТАПҲ (Туркманистон – Афғонистон – Покистон – Ҳиндистон) йўналиши; учинчиси – Эрон йўналиши. Улар бўйича қандайдир силжишлар борми? Масалан, толиблар ҳокимиятга келгандан сўнг Афғонистон билан ТАПҲ газ қувури қурилиши юзасидан қандайдир музокаралар ўтказиляптими?\nРустам Муҳамедов: Мен айни босқичда ТАПҲ газ қувури қурилишида жиддий силжишлар бўляпти, деб айта олмайман. Бу яна хавфсизлкни таъминлаш борасида юзага келаётган мураккабликлар билан ҳам боғлиқ. Яқинда “Толибон” террорчилар гуруҳи ўша газ қувурининг хавфсизлигини таъминлаб бериш бўйича таклифларини бергани ҳақида хабар тарқалди, чунки бу улар учун ўта муҳим аҳамиятга эга. Бироқ зикр этилган газ қувури ишга тушиши учун вақт баробарида жуда кўп молиявий маблағ кераклиги шубҳасиз.\nБошқа маршрутларга келсак, туркман газини Европага етказиб беришга оид турли лойиҳалар ҳар доим бўлган. Бердимуҳамедов ҳокимиятга келгандан сўнг “Набукко”, “Транскаспий газ қувури” ва ҳк. лойиҳалар кўп бўлган. Ҳатто ўтган йили АҚШда Туркманистон манфаатларига лоббилик қилиш (бирор шахс ёки компаниянинг манфаатларини кўзлаб қарор қабул қилинишига таъсир ўтказишга уриниш) бўйича, гарчи молиявий капитализацияси оз бўлса-да, кичик бир компания тузилгани ҳақида хабар берилган эди. Улар қандай қилиб, Транскаспий газ қувури қурилиши ғоясини илгари суришга айнан қандай уриниши тушунарсиз қолди. Бу ўринда Каспий денгизи мақоми билан боғлиқ муаммолардан келиб чиқадиган ўзига хос мураккабликлар бор.\nБундай 3 та муқобил экспорт маршрутлари ҳақида гап кетганда, улар ҳажми ҳамон жуда оз эканини, уларни янада ривожлантириш Марказий Осиё минтақасидаги вазият қандай ривожланаётгани, айни пайтда Россияга нисбатан қўлланаётган санкцияларни ҳисобга олган ҳолда дунёдаги жуғрофий-сиёсий вазият қандай ривожланиши, Туркманистонда фаолият кўрсатаётган нефт ва газ компанияларига бу қандай таъсир кўрсатишига боғлиқ бўлади. Масалан, “Достлук” нефт ва газ конларини бирга ўзлаштириш ҳақида гапирадиган бўлсак, Россиянинг “Лукойл” компанияси Туркманистон раҳбарияти билан музокара олиб бориб, ушбу лойиҳада қатнашиш истагини билдирган эди. Яна Россиянинг “Татнефт” компанияси ҳамкорликни янада кенгайтириш бўйича Туркманистон раҳбарияти билан олий даражада доимий учрашувлар ўтказди.\nРуслан Изимов: Бердимуҳамедовнинг ўғли Сердар Бердимуҳамедов президент сифатида ҳокимиятга келгандан сўнг нима ўзгариши мумкин? Ташқи сиёсат ўзгариши мумкинми ёки ҳамма нарса бор ҳолича қоладими?\nРустам Муҳамедов: Албатта,айни вазият ривожи бунга таъсири этиши ҳам мумкин. Лекин, менимча, Туркманистон раҳбарияти ҳамкорлик йўналишини ўзгартиришида жиддий ўзгаришлар бўлишини кутиш ярамайди. Ҳамма нарса бор ҳолича қолади.\nБиринчи навбатда Хитой билан ҳамкорлик янада чуқурлашиши эҳтимолдан холи эмас. Яна Россия билан муносабатларни пасайтирмаслик ҳам муҳим. Февралда Туркманистон билан Россия ўртасида хавфсизлик соҳасида ҳамкорликка оид янги ҳужжатлар имзоланган эди. Назаримда, ушбу ҳамкорлик давом этади. Айни пайтда Ғарб санкцияларига дучор бўлган Россия компаниялари билан ҳамкорлик бўладими, деган савол ўртага чиқмоқда. Туркманистон бозорида ишлаётган Россия компаниялари унчалик ҳам кўп эмас. Масалан, банк соҳасини олсак, у тўлиқ давлатга тегишли. Лекин Туркманистон учун жуда кўп техника тайёрлаб бераётган “КамАЗ” сингари компаниялар ҳам мавжуд. Бошқа қандайдир алоҳида нефт компаниялари ёки ўша нефт компаниялар билан ҳамкорлик қилаётган компаниялар ҳам бор. Улар билан боғлиқ воқеалар қандай ривожланишини кузатиш қизиқарли бўлади. Аммо глобал маънода жиддий ўзгаришлар бўлишини кутиш қийин. Мен кутаётган бирдан-бир нарса шуки, Сердар Бердимуҳамедовнинг сиёсатининг илк даврида мамлакат ичкарисидаги ижтимоий-иқтисодий сиёсат юмшаши ва яхшиланиши мумкин. Ҳозир биз сайлов олдидан қора бозордаги манат курси пасаяётганини кузатяпмиз. Агар олдин бир доллар 20 – 21 манат турган бўлса, ҳозир у бироз пасайиб, 18 – 19 манат бўлди. албатта, бу чет элдан импорт қилинаётган озиқ-овқат маҳсулотлари ва бошқа маҳсулотлар нархига ҳам таъсир кўрсатди. Айни пайтда ҳокимият жамиятдаги салбий кайфиятга сабаб бўлмаслиги учун нарх-навони назорат қилиш, имкон қадар уни пасайтиришга уринмоқда. Назаримда, сўнгги бир неча ойда ва ҳатто йилда – энг кўпи шу – мамлакат фуқароларининг ижтимоий-иқтисодий аҳволи, камроқ бўлса-да, яхшиланиши ҳам мумкин.


18 Mart 2016 3855\nЎлкамизда бу меванинг 3 та тури истеъмол қилинади. Фармацевтика саноатида асосан қизил, сариқ рангли дўланадан фойдаланилади. Дўлана мевалари турига қараб, қизил, сариқ ва қора рангли бўлади. Унинг барги, гуллари ва мевалари шифобахшдир.\nДўлананинг бир ҳовучи истеъмол этилса, кун бўйи кишининг нафақат ташналик балки очликда ҳам асқотиб, унга яхши кайфият, бардамлик ва қувват ҳам ҳадя этади. Шу боисдан бўлса керак, дўланани лотин тилида "гратас" (кучли) деб атайдилар.\nЎсимлик гулларида юқорида қайд қилинган моддалардан ташқари 0,16 фоизга яқин эфир мойлари бор. Абу Али ибн Сино дўлананинг шифобахш хусусиятлари тўғрисида бундай деб ёзган: "Дўлана сафрони сўндиради. Бошқа меваларга қараганда суюқликларнинг оқишини кучлироқ тўхтатади. Ич кетишини бартараф қилади ва сийдик тутилишидан сақлайди".\nДўлана халқ табобатида кенг қўлланилади. Кўпгина жаҳон халқлари халқ табобатида дўлана ич кетишида, толиқишда, ақлий ҳорғинликда, уйқусизликда, асабийлашганда, юрак оғриганда, климакс даврида, ревматизм асоратидан пайдо бўлган ревмокардитда, атеросклерозда, қон босими ошганда, бош айланиши, йўталда истеъмол қилинади. Олтой халқ табобатида қизил дўлана бош айланиши ва асаб бузилганида фойдали шифобахш мева ҳисобланади. Франция халқ табобатида қизил дўлана мевалари, гули ва барги асабни тинчлантирувчи, спазмга қарши, юракка дармон сифатида фойдаланилади. Ҳозирги кунда фармацевтика саноатида дўлана гулларидан тайёрланган тиндирма ва турли бошқа гиёҳлар билан бирга тайёрланган дори воситалари атеросклероз, невроз, асаб тизими ва юрак қон томир касалликларида кенг фойдаланилмоқда.\nШунингдек, дўлананинг эрта баҳордаги ёш новдалари пўстлоғи алаҳсираш ва ич кетишига яхши даводир. Немис халқ табобатида дўлана гуллари ва мевалари юрак қуввати сустлигида ва қон айланиш фаолияти бузилганида, айниқса, кексалар учун жуда фойдали ҳисобланади. Австрия халқ табобатида дўлана гуллари ҳамда мевалари асосида тайёрланадиган дамлама, спиртли тиндирма (настойка) ва экстрактлар (қиём) юракнинг қон томирларини кенгайтирувчи ва қон босимини пасайтирувчи даво сифатида фойдаланилади. Полша халқ табобатида дўлана мавжуд дориворлар мияга қон қуйилганда, атеросклерозда, асаб касалликларида тавсия этилади. Замонавий тиббиётда қизил дўлана танглай муртаклари яллиғланишида, сут безларининг фаолиятини яхшилашда ҳам тавсия этилади.\nДўланани оч қоринга истеъмол қилмаслик керак. Чунки, у ичакни қисиб (спазм) қайт қилдиради. Бу мевани истеъмол қилгандан кейин устидан совуқ сув ичиш мумкин эмас, акс ҳолда у меъда-ичак санчиғига сабаб бўлишини унутманг.\nШунингдек, уни ортиқча истеъмол қилиш буйракка зарарли бўлиб, меъда-ичакни заифлаштириб, қуланж (колит) хасталиги, кўнгил айниши, қайт қилишни пайдо қилади.\nМеванинг қайнатма, дамлама, қиём ва ундан тайёрланган препаратлар билан даволаниш фақат шифокор маслаҳати билан ва унинг назорати остида қўлланиши лозим.\n“Саййид Муҳйиддин махдум” ўртамахсус Ислом билим юрти ходими Қаҳрамонжон Исраилов тайёрлади.


КЎНГИЛЛАРДАН КЎНГИЛЛАРГА КЎЧАЁТГАН ОБОДЛИК » Жиззах ҳақиқати газетаси расмий сайти\nЖиззах ҳақиқати газетаси » Янгиликлар » КЎНГИЛЛАРДАН КЎНГИЛЛАРГА КЎЧАЁТГАН ОБОДЛИК\nМазкур қишлоқда дастур доирасида олиб борилаётган ишлар суст экани ҳақида ЎзА веб-сайтида 2018 йил 29 июнда “Эзгу мақсад рўёбига боқимандалик кайфияти ҳалал бермоқда” сарлавҳали танқидий мақола эълон қилинган эди. Бу танқиддан тўғри хулоса чиқарилиб, ўтган қисқа вақт ичида кенг кўламли ишлар амалга оширилди.\nҚишлоқдаги ноқонуний қурилган бино ва иншоотлар бузиб ташланиб, 148 оила истиқомат қилаётган 12 кўп қаватли уйнинг том қисми янгиланди, йўлаклардаги эшик-ромлар янгисига алмаштирилди. Ташқи қисми, йўлаклар таъмирлангандан сўнг уйлар ўзгача чирой очди.\nАйни пайтда қурилиш-таъмирлаш ва ободонлаштириш ишлари авжида. Бу ишда аҳоли вакиллари ҳам фаол иштирок этмоқда. Қишлоқда бекор юрган кишини учратмайсиз.\nҚишлоқдаги ишсиз фуқаролар туман бандликка кўмаклаш маркази томонидан ҳақ тўланадиган жамоат иши сифатида қурилиш-таъмирлаш ва ободонлаштириш ишларига жалб этилган. Ишсизлардан ташкил топган 7 та бригадада 80 киши меҳнат қилаётир. Махсус техника ва мутахассисларни ҳисобга олмаганда, дастур доирасидаги барча ишларни қишлоқ аҳлининг ўзи амалга ошираётир.\nЭнг муҳими, “Обод қишлоқ” дастури нафақат қишлоқ қиёфасини, балки одамларнинг дунёқарашини, ҳаётга муносабатини ҳам ўзгартириб юборди. Шу чоққача боқимандалик, бефарқлик кайфиятида юрган кишилар ҳам ҳаракатга тушган. Ҳеч бўлмаса, ҳовлисидаги камчиликларни ўзи тузатаётир. Ҳамма ўз ҳаётини янада фаровон қилишга интилмоқда.\nИш кўлами эса каттагина, ҳаммага юмуш топилади. Ҳозиргача ҳудуддан 40 минг тонна чиқинди олиб чиқилди, мавжуд 24 кўчанинг барчасига ичимлик суви тармоғи тортилди. 28,8 километрлик ички йўлларга шағал ва асфальт ётқизилаётир.\nДастур доирасида яратилаётган имкониятлардан самарали фойдаланаётган қишлоқ тадбиркорлари мини-маркет, 8 дўкондан иборат савдо мажмуаси, ҳаммом, тўйхона қурмоқда. Бундан ташқари, таркибида спорт зали, сартарошхона, гўзаллик салони, фитобар бўлган маиший хизмат кўрсатиш маркази барпо этилаётир.\nБўш турган бинолар тадбиркорлар томонидан таъмирланиб, ишлаб чиқариш, хизмат кўрсатиш корхоналарига айлантирилаётгани, яъни иш ўрни яратилаётгани одамларнинг турмушга муносабати ўзгаргани тасдиғидир.\n– Қишлоқ марказидаги бўш турган бинони реконструкция қилиб, савдо ва ишлаб чиқариш мажмуаси барпо этмоқдамиз, – дейди “Асадбек Жасмин” хусусий корхонаси раҳбари Зокир Жўраев. – Мажмуада нон маҳсулотлари ишлаб чиқариш цехи, озиқ-овқат, кийим-кечак ва пойабзал дўконлари фаолияти йўлга қўйилади. Ёнида 180 ўринли тўй ва бошқа тадбирлар ўтказиладиган чойхона бўлади. Бу ишларга 300 миллион сўм ўз маблағимиз ва 200 миллион сўм банк кредити сарфланди.\nҚишлоқнинг яна бир тадбиркори Лайло Убайдуллаева туман ҳокимлиги томонидан берилган 10 тикув машинаси билан янги цехни ишга туширди. Айни пайтда ушбу цехда 20 турдаги маҳсулотлар ишлаб чиқарилмоқда.\n“Обод қишлоқ” дастури асосида ҳудудда яшовчи йигирма тадбиркор имтиёзли шартларда кредит олиб, ўз бизнесини кенгайтирди.\nМактабгача таълим муассасасини реконструкция қилишга 2 миллиард 600 миллион сўм йўналтирилади. Реконструкция давомида 6 иншоотдан иборат бинолар ойнаванд йўлаклар билан боғланади. Инглиз ва рус тиллари, жисмоний тарбия ва мусиқа, ўқиш ва ёзишни ўргатиш учун замонавий шароит яратилиши кўзда тутилган. Яқинда муассасага 40 миллион сўмлик стол-стул ва китоблар келтирилди.\nДастур доирасида собиқ қишлоқ врачлик пункти ўрнида оилавий поликлиника барпо этилмоқда. Бино таъмири учун 800 миллион сўмлик иш бажарилиши кўзда тутилган.\nМухтасар айтганда, Мирзачўлни ўзлаштиришнинг дастлабки даврида барпо этилиб, кейинги йилларда эътибордан четда қолган Ўзбекистон қишлоғи бугун “Обод қишлоқ” дастури туфайли тобора замонавий қиёфа касб этмоқда, одамлар турмуш фаровонлиги юксалмоқда. Энг муҳими, кўнгиллардан кўнгилларга кўчаётган бу ободликдан қишлоқ аҳли беҳад мамнун.


Блинкен АҚШ Хитойни жавобгарликка тортмоқчи эканлигини айтди\nБлинкеннинг таъкидлашича, АҚШ "Шинжон, Тибет ва Ҳонгконгда инсон ҳуқуқлари ва демократик қадриятларни ҳимоя қилишда давом этади".\nАҚШ давлат котиби Энтони Блинкен Хитой компартияси марказий қўмитасининг ташқи ишлар бўйича комиссияси девонхонаси раҳбари Ян Цзечи билан телефон орқали мулоқот ўтказди.\nДавлат департаментининг хабар қилишича, АҚШ ХХРни Ҳинд-Тинч океани минтақасидаги барқарорликка таҳдид солувчи ҳаракатлари боис жавобгарликка тортиш учун ўз иттифоқчилари ва ҳамкорлари билан умумий қадрият ва манфаатларни ҳимоя қилиш устида иш олиб боради.\nБундан ташқари, Блинкеннинг таъкидлашича, АҚШ "Шинжон, Тибет ва Ҳонгконгда инсон ҳуқуқлари ва демократик қадриятларни ҳимоя қилишда давом этади".\nУ шунингдек, Хитойни Мянмадаги ҳарбий тўнтаришни қоралашда жаҳон ҳамжамиятига қўшилишга чақирган.\nЖума куни Хитой ташқи ишлар вазирлиги расмий вакили Ван Вэнбин Хитой ҳукумати АҚШ президенти Жо Байден маъмурияти билан зиддиятга бормаслиги, Вашингтон билан икки томонлама муносабатларни ривожлантиришни режалаштираётганини маълум қилганди.\nАввалроқ Жо Байден Қўшма Штатлар Хитойни асосий рақобатчиси деб ҳисоблашини, аммо Америка манфаатларига мос келадиган ҳамкорликка тайёрлигини билдирганди.\nХитойдаги йирик компания нархи минг йил аввал ёзилган шеър сабабли кескин арзонлашди


Москва вилоятида уч нафар ўзбекистонлик бир аёл ва унинг ўғлини ўлдирганликда гумон қилинмоқда\n08:22 / 09.07.2015\nРоссиянинг Москва вилоятида уч нафар ўзбекистонлик 47 ёшли тадбиркор аёл ва унинг 27 ёшли ўғлини ўлдирганликда гумон қилинмоқдалар. Ҳалок бўлганларнинг ёниб кетган жасадлари 15 июнда жабрланувчиларнинг Серпуховадаги квартирасида аниқланди.\nУшбу ҳолат юзасидан ўтказилган тергов ҳаракатлари ва тезкор-қидирув тадбирлари давомида ушбу жиноятни содир этишга уч нафар ўзбекистонлик алоқадор эканлиги аниқланди. Улар яшайдиган жойларида қўлга олиндилар. Қўлга олинганлар сўроқ пайтида жиноятни содир этганликларини тан олишди.\nТерговнинг аниқлашича, қўлга олинганлардан бири аёлнинг қўлида юк ташувчи бўлиб ишлаган: эркак унинг даромадлари ҳақида яхши маълумотга эга бўлган ва ўз танишлари билан аёлни тунаб, ўлдиришга қарор қилган.\nЖиноятчилар 15 июнда аёлнинг уйига келиб, уй эшиги очилганда аёл ва унинг ўғлига ҳужум қилишган. Жиноятчилар уларни ўлдириб, уйни ёқиб, уйдаги сейфни олганча воқеа жойидан ғойиб бўлишган.


Транспорт воситалари ҳайдовчиларининг маст ҳолатда эканлигини аниқлаш тартиби тўғрисидаги низом 2018 йил 14 декабрь куни Адлия вазирлигида давлат рўйхатидан ўтказилди. Бу ҳақда "Ҳуқуқий ахборот" канали хабар қилди.\n- ҳайдовчининг оғиз бўшлиғидан алкогол ҳиди келиши;\n- ҳайдовчи бир ҳолатда тўғри тура олмаслиги (чайқалиб туриши);\n- ҳайдовчи нутқининг бузилганлиги;\n- ҳайдовчи қўл бармоқларининг қалтираши;\n- ҳайдовчи юз териси рангининг сезиларли ўзгарганлиги.


01 декабр 2021, Тошкент вақти: 00:15\nАфғонистон вице-президенти Абдурашид Дўстум\nАфғонистон Бош прокуратураси мамлакат вице-президенти Абдурашид Дўстумнинг 9 нафар тансоқчи ва яқинини ҳибсга олиш ҳақида ордер берди. Прокуратура вакилининг Озодликка айтишича, бу шахслар Жузжон вилояти собиқ ҳокими Аҳмад Ишчини калтаклаб таҳқирлаганликда гумонланмоқда.\nАфғонистон Бош прокуратураси матбуот хизмати мулозими Жамшид Расулийнинг 24 январь куни Озодлик радиосига айтишича, мамлакат хавфсизлик кучлари собиқ ҳокимни калтаклаб таҳқирлашда гумонланган 9 кишини қўлга олишга киришган.\n“Тергов бу ҳаракатларни содир этган 9 кишини ҳибсга олишга қарор қилди”, деди Жамшид Расулий.\nПрокуратура мулозимининг айтишича, Абдурашид Дўстум ёки унинг вакили тергов бериш учун прокуратурага чақиртирилган ва у келмаган тақдирда Дўстумни ўзини ҳибсга олиш ҳақида қарор олинади.\nАфғонистон вице-президенти Абдурашид Дўстумнинг сиёсий рақибларидан бири бўлган Аҳмад Ишчининг даъво қилишича, генерал Дўстум ва унинг қўриқчилари уни калтаклаганлар, кийимларини ечиб ташлаганлар ва унга нисбатан жинсий тажовуз мимикасини қилганлар.\n“Жаноб Дўстум мени уйига олиб борди. Уйига кираётган пайтимизда Дўстум ўз қўриқчиларини чақириб, мени машинадан тортқилаб туширишди. Танамда улоқ либоси бўлганини кўрган Дўстум беш нафар қўриқчисига кийимларимни ечишни буюрди, улар ички кийимларимни ҳам ечиб ташлашди,” дея ҳикоя қилган эди Аҳмад Ишчи.\nУнинг иддао қилишича, Дўстумнинг қўриқчилари, шунингдек, унга нисбатан жинсий тажовуз мимикасини қилганлар ва шу ҳолатда уни суратга олганлар.\nГенерал Дўстум собиқ ҳокимнинг бу айбловини "провокация" дея инкор этган.\n"У (Ишчи) Афғон хавфсизлик хизматлари томонидан мухолифатни молиялашда гумон қилиниб ҳибсга олинган," дея баёнот берган эди Генерал Дўстумнинг сўзчиси.\nАммо, шу пайтгача генерал Дўстум матбуот хизмати вице-президентнинг тўққиз нафар тансоқчи ва яқинларининг ҳибсга олиниши ҳақидаги прокуратура қарорига муносабат билдиргани йўқ.\nЖузжон вилояти собиқ ҳокими Аҳмад Ишчининг Озодлик радиосига айтишича, Афғонистон Бош прокуратураси генерал Дўстумнинг тергов тугагунча ўз вазифасидан озод этилишини сўраб мамлакат Олий судига сўровнома жўнатган.\nПрезидент Ашраф Ғаний идораси ҳодиса юзасидан ҳар томонлама текширув ўтказишга ваъда берган эди.\n"Афғон ҳукумати учун ҳеч ким қонундан устун тура олмайди. Қонун устуворлиги ва жавобгарлик ҳукуматнинг ўзидан бошланади ва биз бу таймойилга содиқмиз," деган эди Афғонистон президентининг сўзчиси Ҳорун Чахансурий.\nЕвропа Иттифоқи ва АҚШ ҳам собиқ ҳоким илгари сурган даъволар юзасидан текширув ўтказишга чақирган.


Астрономлар: 5 май куни Ер орбитаси яқинидан 500 метрли астероид учиб ўтди\n16:33 / 06.05.2016\n5 май кунининг иккинчи ярмида Ер сайёрасига номсиз, 388945 индексли улкан астероид яқинлашиб учган. Кичик осмон жисмлари Халқаро астрономик иттифоқи маълумотига кўра, бу осмон жисми Ер сайёрасидан 5 млн км масофадан учиб ўтган.\nМаълумотларга кўра, бу осмон жисми Аполлон астероидлари гуруҳига киради. Бу астероид Санта-Каталин тоғидаги Маунт-Леммон обсерваториясида кашф қилинганди.\nУнинг диаметри 160дан 490 метргача бўлиб, у Ер учун хавфли объектлар сирасига киритилган. Бундай рўйхатган келажакда Ерга 0,05 астрономик бирликда (7,5 млн км) яқинлашиши мумкин бўлган осмон жисмлари киритилган. Рўйхатга ҳажми камида 150 м ва ундан катта ҳажмга эга бўлган осмон жисмлари киритилган.\n5 май куни Ер яқинидан учиб ўтган 388945 индексли астероид 13 соату 8 дақиқа давомида Ой ва Ер орасида сайёра учун яқин масофадан учган. Келажакда у "инсоният бешиги"га янада яқинроқ келиши мумкин.\nОлимлар: Яқинда Ер ёнидан учиб ўтган астероид келажакда у билан тўқнашиши мумкин\nЕрга жуда яқин масофадан 2012 TC4 астероиди учиб ўтди\nТарихдаги энг йирик астероид сайёрамиз ёнидан учиб ўтди